

REPUBLIKA E SHQIPëRISë

MINISTRIA E FINANCAVE

**UDH**Ë**ZIM**

**Nr. 25, datë 16/12/ 2014**

**PËR DISA SHTESA DHE NDRYSHIME NË UDHËZIMIN NR. 32, DATË 31.12.2013 “PËR TATIMIN E THJESHTUAR MBI FITIMIN E BIZNESIT TË VOGËL”, TË NDRYSHUAR**

Në zbatim të nenit 102, pika 4 të Kushtetutës së Republikës së Shqipërisë dhe ligjit nr. 9632, datë 2006 “Për sistemin e taksave vendore” , Ministri i Financave:

**UDHËZON:**

Në udhëzimin nr. 32, datë 31.12.2013 “Për tatimin e thjeshtuar mbi fitimin e biznesit të vogël”, të ndryshuar, bëhen ndryshimet e mëposhtme :

1. **Pika 4 “shkalla tatimore”, ndryshohet si më poshtë :**

**“ 4. Shkalla tatimore**

4.1 Për tatimpaguesit, subjekte të tatimit të thjeshtuar mbi fitimin e biznesit të vogël, me qarkullim vjetor nga 2 deri në 8 milionë lekë, aplikohet shkalla tatimore 7,5 % mbi fitimin e tatueshëm. Fitimi i tatueshëm nënkupton fitimin neto, pra diferencën e të ardhurave bruto me shpenzimet e zbritshme të biznesit, siç përcaktohet në ligj dhe në këtë Udhëzim. Në çdo rast, për çdo tatimpagues dhe lloj veprimtarie, tatimi i llogaritur për këtë kategori, nuk mund të jetë më i vogël se 25.000 lekë në vit, ose jo më e vogël se pjesa e proporcionale e vlerës prej 25.000 lekë për periudhën e kryerjes së veprimtarisë, kur tatimpaguesit regjistrohen, çregjistrohen apo kalojnë në regjistrin pasiv, gjatë vitit.

Shembull :

Nëse në fund të vitit fiskal 201X, tatimpaguesi realizon një qarkullim vjetor prej 2.800.000 lekë dhe fitimi i tij i tatueshëm është 200.000 lekë, atëherë detyrimi i tatimit të thjeshtuar mbi fitimin është vlera më e lartë midis shumës fikse prej 25.000 lekë dhe shumës së llogaritur të tatimit të thjeshtuar mbi fitimin prej 15.000 lekë (7.5% x 200.000 lekë).

4.2 Për tatimpaguesit, subjekte të tatimit të thjeshtuar mbi fitimin e biznesit të vogël, me qarkullim vjetor nga 0 deri në 2 milionë lekë, kuota fikse e tatimit është 25 000 lekë në vit ose sa shuma proporcionale e tatimit fiks për periudhën e kryerjes së veprimtarisë, kur tatimpaguesit regjistrohen, çregjistrohen apo kalojnë në regjistrin pasiv, gjatë vitit.”

1. **Pika 8 “Parapagimi i detyrimit tatimor” ndryshohet si më poshtë:**

**“ 8 “Parapagimi i detyrimit tatimor”**

8.1. Parapagimi i tatimit të thjeshtuar mbi fitimin nga tatimpaguesit me qarkullim nga 2 deri në 8 milion lekë.

Gjatë vitit ushtrimor, tatimpaguesit që janë subjekte të tatimit të thjeshtuar mbi fitimin e biznesit të vogël me qarkullim vjetor në intervalin nga 2 deri në 8 milionë lekë në vit, e paguajnë detyrimin tatimor në formë parapagimesh, të ndara në katër këste tremujore gjatë vitit.

Llogaritja e detyrimit tatimor dhe e kësteve tremujore për vitin vijues, bazohet në të dhënat e “Formularit të Deklarimit të Tatimit të Thjeshtuar mbi Fitimin” të vitit paraardhës, që është bashkëngjitur këtij Udhëzimi dhe pjesë përbërë e tij. Pra katër këstet e detyrimit tatimor të vitit vijues, llogariten duke marrë në konsideratë fitimin e deklaruar dhe tatimin e thjeshtuar mbi fitimin e llogaritur nga tatimpaguesi për vitin paraardhës. Këstet e parapagimeve të përcaktuara mbi këtë bazë u njoftohen tatimpaguesve të tatimit të thjeshtuar mbi fitimin, brenda datës 1 prill të çdo viti.

Këstet e parapagimeve të tatimit të thjeshtuar mbi fitimin, të llogaritura si më sipër për vitin ushtrimor, paguhen nga tatimpaguesit në afatet e mëposhtme :

* + brenda datës 20 prill për tremujorin e parë,
  + brenda datës 20 korrik për tremujorin e dytë,
  + brenda datës 20 tetor për tremujorin e tretë,
  + brenda datës 20 dhjetor për tremujorin e katërt.

Pagesa e kësteve të parapagimeve të tatimit të thjeshtuar mbi fitimin bëhet në bankat e nivelit të dytë ose Postës Shqiptare , nëpërmjet Urdhër-Pagesës përkatëse të gjeneruar nga sistemi informatik i tatimeve.

Shembull:

Tatimpaguesi X, i regjistruar si biznes i vogël me veprimtari në fushën e tregtisë me pakicë të artikujve ushqimore, ka dorëzuar deklaratën e tatimit të thjeshtuar mbi fitimin për vitin 2014. Shuma e fitimit neto të deklaruar është 800.000 lekë. Tatimi i thjeshtuar mbi fitimin i llogaritur dhe i deklaruar për vitin 2014 është : 800.000 lekë x 7,5 % = 60.000 lekë.

Për vitin 2015, shuma e tatimit të thjeshtuar mbi fitimin që tatimpaguesi duhet të paguajë në formë parapagimesh do të jetë 60.000 lekë, e ndarë në katër këste si më poshtë :

* + brenda datës 20 prill, 15.000 lekë,
  + brenda datës 20 korrik, 15.000 lekë,
  + brenda datës 20 tetor, 15.000 lekë dhe,
  + brenda datës 20 dhjetor, 15.000 lekë.

8.2. Pagimi i tatimit të thjeshtuar mbi fitimin nga tatimpaguesit me qarkullim nga zero deri në 2 milion lekë.

Gjatë vitit ushtrimor, tatimpaguesit subjekte të tatimit të thjeshtuar mbi fitimin e biznesit të vogël, të cilët realizojnë qarkullim vjetor në intervalin nga zero deri në 2 milion lekë, paguajnë detyrim tatimor shumën fikse në masën 25 000 lekë në vit. Ky detyrim u njoftohet tatimpaguesve të tatimit të thjeshtuar mbi fitimin, brenda datës 1 prill të çdo viti.

Pagesa e detyrimit tatimor në shumën 25 000 lekë për këtë kategori tatimpaguesish, kryhet brenda gjashtëmujorit të parë të çdo viti.

Nëse tatimpaguesit, subjekte të tatimit të thjeshtuar mbi fitimin e biznesit të vogël, të cilët realizojnë qarkullim vjetor në intervalin nga zero deri në 2 milionë lekë, regjistrohen si tatimpagues dhe fillojnë veprimtarinë e tyre ekonomike gjatë gjysmës së dytë të vitit, pra në periudhën korrik - dhjetor, ato e paguajnë detyrimin e tyre tatimor fiks të përcaktuar në bazë të proporcionalitetit, brenda datës 20 dhjetor të atij viti. Kështu, tatimpaguesi i regjistruar në muajin tetor të vitit vijues, i cili parashikon se do të realizojë një qarkullim vjetor nga zero deri në 2 milionë lekë, paguan tatimin e thjeshtuar mbi fitimin në proporcion me muajt e vitit që ka kryer aktivitet tregtar. Në këtë rast, tatimi për t’u paguar nga tatimpaguesi do të jetë 25.000 lekë shumëzuar me raportin 3/12 (6 250 lekë).

8.3. Periudha për të cilën llogaritet detyrimi tatimor.

Tatimi i thjeshtuar mbi fitimin deklarohet dhe paguhet për periudhën gjatë së cilës tatimpaguesi ka ushtruar veprimtari ekonomike. Në rastet kur veprimtaria e biznesit hapet, mbyllet apo pezullohet gjatë vitit fiskal, tatimi i thjeshtuar mbi fitimin e biznesit të vogël, llogaritet në mënyrë proporcionale me kohën e ushtrimit të veprimtarisë, mbështetur në vetëdeklarimin e tatimpaguesit.

Në rastin kur tatimpaguesi, subjekt i tatimit të thjeshtuar mbi fitimin e biznesit te vogël, regjistrohet për herë të parë gjatë vitit, tatimi i thjeshtuar mbi fitimin llogaritet në bazë të qarkullimit dhe të fitimit të tatueshëm, të parashikuar nga vetë tatimpaguesi, për periudhën nga data e regjistrimit deri në fund të vitit të parë kalendarik.

Shembull :

Nëse tatimpaguesi X regjistrohet në QKR dhe në administratën tatimore në datën 1 korrik 2014, dhe deklaron se për periudhën e mbetur të vitit do të realizojë një fitim prej 1.200.000 lekë, ai do të llogarisë 1.200.000 x 7,5 % = 90.000 lekë tatim të thjeshtuar mbi fitimin, të ndarë në dy këste për tremujorin e tretë dhe për tremujorin e katërt, të cilët do të paguhen :

* + brenda datës 20 tetor, 45.000 lekë dhe,
  + brenda datës 20 dhjetor, 45.000 leke.

Kur tatimpaguesi e fillon aktivitetin e tij gjatë një muaji, ky muaj llogaritet si muaj i plotë për efekt të përcaktimit të detyrimit tatimor. Kështu, nëse tatimpaguesi regjistrohet për herë të parë në 20 Korrik të vitit vijues, tatimi i thjeshtuar i fitimit për t’u parapaguar brenda vitit do të përpjesëtohet me 6/12. Në të njëjtën mënyre si më sipër në këtë pikë, veprohet edhe në rastet kur tatimpaguesi çregjistrohet apo kalon në regjistrin pasiv të tatimpaguesve.

8.4. Llogaritja e kësteve të detyrimit tatimor në mungesë të deklaratës së tatimpaguesit.

Për tatimpaguesit, subjekte të tatimit të thjeshtuar mbi fitimin e biznesit të vogël, të cilët nuk kanë dorëzuar deklaratën e tatimit të thjeshtuar mbi fitimin të vitit paraardhës deri në datën 10 shkurt të vitit pasardhës, Drejtoria Rajonale Tatimore llogarit vetë shumën e detyrimit tatimor të tatimit të thjeshtuar mbi fitimin të tatimpaguesit dhe mbi këtë bazë përcakton këstet tremujore që duhet të paguhen nga ai. Drejtoria Rajonale Tatimore njofton tatimpaguesin për këstet e tatimit që ai duhet të paguaj për çdo tremujor. Llogaritja e detyrimit tatimor në mungesë të deklaratës vjetore, bëhet duke u bazuar në metodat alternative të parashikuara në nenet 71 dhe 72 të Ligjit Nr. 9920, datë 19.05.2008 “Për procedurat tatimore në Republikën e Shqipërisë”, i ndryshuar, si dhe në pikat 71 dhe 72 të Udhëzimit për zbatimin e këtij Ligji. Përdorimi i metodave alternative merr në konsideratë dokumentacionin dhe informacionin që disponohet për tatimpaguesin, faktet dhe rrethanat e biznesit të tij, situatën e tatimpaguesve të tjerë të ngjashëm, etj. Qëllimi është që nëpërmjet përdorimit të metodave të lejuara nga ligji, të llogariten sa më saktë detyrimet tatimore të tatimpaguesit mosdeklarues, duke respektuar legjislacionin në fuqi.

8.5. Ndryshimi gjatë vitit i kësteve të parapagimit të tatimit të thjeshtuar mbi fitimin e biznesit të vogël.

Llogaritja e detyrimit tatimor vjetor dhe e kësteve tremujore të tatimit të thjeshtuar mbi fitimin për vitin vijues, bazohet në fitimin e realizuar nga tatimpaguesi në vitin paraardhës, të deklaruar nga ai nëpërmjet “Formularit të Deklarimit të Tatimit të Thjeshtuar mbi Fitimin”.

Në rastet kur tatimpaguesi, mbas dorëzimit të “Formularit të Deklarimit të Tatimit të Thjeshtuar mbi Fitimin” kërkon, argumenton, provon dhe vërteton se fitimi i tij për këtë periudhë tatimore vijuese do të jetë, në mënyrë domethënëse, më i ulët se fitimi i periudhës paraardhëse, mbi bazën e të cilit është përcaktuar detyrimi tatimor vjetor dhe këstet tremujore, Drejtoria Rajonale Tatimore zvogëlon shumën e parapagimeve për tremujorët e mbetur, pas paraqitjes së kërkesës.

Si prova të cilat justifikojnë uljen domethënës të fitimit, mund të jenë:

1. rënia e ndjeshme e qarkullimit e vërtetuar me raportet e kasave regjistruese,
2. rënia e klientelës,
3. hapja e veprimtarive të ngjashme në të njëjtën zonë,
4. reduktime në oraret e biznesit,
5. largime të përkohshme nga biznesi për arsye të ndryshme.

Në këtë rast, Drejtoria Rajonale Tatimore duhet të njoftojë tatimpaguesin për pranimin ose jo të uljes të kësteve të parapagimit, brenda një muaji nga kërkesa e tatimpaguesit. Brenda kësaj periudhe, Drejtoria Rajonale Tatimore ka të drejtë të bëjë verifikime dhe kontrolle në lidhje me vërtetësinë e kërkesës.

Nëse Drejtoria Rajonale Tatimore vlerëson dhe ka të dhëna se fitimi i tatimpaguesit për periudhën vijuese tatimore do të tejkalojë me më tepër se 10 për qind tatimin e thjeshtuar mbi fitimin e periudhës së mëparshme tatimore, mund të rregullojë në rritje parapagimet. Rritja bëhet për këstet e periudhës nga moment i konstatimit deri në fund të vitit. Tatimpaguesi njoftohet për rritjen e kësteve të parapagimit, si dhe për faktet dhe argumentet që kanë çuar në këtë rritje. Rritja e kësteve bëhet si pasojë e kontrolleve apo verifikimeve që mund të bëhen në vendin e biznesit të tatimpaguesit apo të dhënave të tjera që mund të disponon Drejtoria Rajonale Tatimore nga burime të ndryshme informacioni.

8.6. Procedura e pagimit të tatimit të thjeshtuar mbi fitimin

Pagesa e tatimit të thjeshtuar mbi fitimin për biznesin e vogël kryhet në bankat e nivelit të dytë për llogari të organeve tatimore. Për të paguar shumën e detyrimit tatimor ose këstet e parapagimeve të përcaktuara, tatimpaguesit e tatimit të thjeshtuar mbi fitimin për biznesin e vogël përdorin Urdhërpagesën e cila gjenerohet nga sistemi informatik i tatimeve dhe printohet nga vetë tatimpaguesi. Tatimpaguesi dorëzon në bankë apo në Postën Shqiptare dy kopje të Urdhër-pagesës, të cilat pasi verifikohen dhe pasi bëhet pagesa, firmosen dhe vulosen nga banka/posta shqiptare. Një kopje e Urdhër-pagesës mbahet nga banka/posta dhe kopja tjetër i jepet tatimpaguesit.

Tatimpaguesi, kopjen e Urdhërpagesës të firmosur dhe vulosur nga banka/posta, së bashku me mandat-arkëtimin e bankës/postës për shumën e detyrimit të paguar (i cili vërteton pagesën e kryer) dhe një kërkesë formale për pajisje me “Pullë Tatimi”, i’a paraqet Zyrës së Shërbimit të Tatimpaguesve në Drejtorinë Rajonale Tatimore ku ai është regjistruar. Zyra e Shërbimit të Tatimpaguesve në Drejtorinë Rajonale Tatimore ku tatimpaguesi është i regjistruar, mbas verifikimit dhe konfirmimit të pagesës së bërë, e pajis tatimpaguesin me “Pullën e Tatimit” të këstit të detyrimit tatimor për të cilin ka bërë pagesën. Dokumentet e mësipërme, përfshirë kërkesën për pajisje me “Pullë Tatimi”, Urdhër-pagesa dhe mandat-arkëtimi, të dorëzuar nga tatimpaguesi, protokollohen dhe depozitohen në dosjen e tatimpaguesit.

Dizenjot dhe elementet e “pullës se tatimit” përcaktohen me udhëzim të veçantë të Ministrit të Financave. Tatimpaguesi e vendos pullën e tatimit në pjesën e sipërme të Certifikatës së Regjistrimit në QKR, për të lehtësuar verifikimin e pagesave dhe ushtrimin e kontrollit vizual nga organet kompetente tatimore. Pulla e tatimit prodhohet nga Shtypshkronja e Letrave me Vlerë. Shpenzimet për prodhimin e saj përballohen nga Drejtoria e Përgjithshme e Tatimeve. Pulla e tatimit përmban elemente të sigurisë së lartë për të shmangur falsifikimin e tyre.

Tatimpaguesit me qarkullim nga 2 deri në 8 milionë lekë në vit, të cilët paguajnë katër këste të tatimit të thjeshtuar mbi fitimin në një vit fiskal, pajisen me “pullë tatimi” për çdo pagesë të bërë, pra me katër “pulla tatimi” tatimi për një vit. Tatimpaguesit me qarkullim nga 0 deri në 2 milionë lekë në vit, të cilët paguajnë tatimin fiks, në masën 25.000 lekë në vit vetëm me një këst, pajisen vetëm me një “pullë tatimi” të cilën e vendosin në pjesën e sipërme të Certifikatës së Regjistrimit në QKR.

8.7. Evidentimi i pagesave dhe informimi i njësive të qeverisjes vendore

Drejtoritë Rajonale Tatimore pas rakordimit me bankat, bëjnë regjistrimin e arkëtimit të tatimit të thjeshtuar mbi fitimin. Regjistri i arkëtimit të tatimit të thjeshtuar mbi fitimin shërben si dokument bazë për rakordimin e pagesës së tatimit me njësitë e qeverisjes vendore. Regjistrimi bëhet në një regjistër të veçantë në format letër ose në version elektronik, forma dhe përmbajtja e të cilit përcaktohen me këtë udhëzim. Në bazë të të dhënave të regjistrit, përgatitet informacioni për çdo njësi të qeverisjes vendore i cili u kalon këtyre njësive po në formë elektronike brenda muajit vijues pasardhës të çdo tremujori për të cilin është kryer pagesa.

1. **Pika 9 “Deklarimi i tatimit të thjeshtuar mbi fitimin” ndryshohet si më poshtë :**

“ 9. Deklarimi i tatimit të thjeshtuar mbi fitimin.

9.1. Të gjithë tatimpaguesit, subjekte të tatimit të thjeshtuar mbi fitimin e biznesit të vogël, përfshirë:

* tatimpaguesit që realizojnë qarkullim nga 2 deri në 8 milionë lekë në vit dhe paguajnë katër këste parapagimesh të detyrimit tatimor në vit,
* tatimpaguesit që realizojnë qarkullim nga zero deri në 2 milionë lekë në vit dhe paguajnë një shumë fikse detyrimi tatimor në vit,

janë të detyruar që, brenda datës 10 shkurt të vitit pasardhës, të dorëzojnë formularin e “Deklarimit të Tatimit të Thjeshtuar mbi Fitimin” për vitin raportues. Deklarata e Tatimit të Thjeshtuar mbi Fitimin përmban informacion në lidhje me të ardhurat gjithsej, shpenzimet gjithsej, shpenzimet e zbritshme, të ardhurat neto të tatueshme, tatimin për t'u paguar, si dhe informacione të tjera të kërkuara në deklaratë.

9.2 Deklarata e Tatimit të Thjeshtuar mbi Fitimin dorëzohet nga tatimpaguesi në rrugë elektronike dhe ajo ka formën dhe përmbajtjen sipas modelit bashkëngjitur këtij Udhëzimi. Deklarata plotësohet në përputhje me shënimet sqaruese të dhëna mbrapa saj. Formulari i deklarimit të tatimit të thjeshtuar mbi fitimin së bashku më shënimet sqaruese lidhur me plotësimin e tij është pjesë përbërëse e këtij Udhëzimi.

9.3 Për tatimpaguesit që realizojnë qarkullim nga 2 deri në 8 milionë lekë në vit, tatimi i llogaritur në bazë të “Deklaratës së Tatimit të Thjeshtuar mbi Fitimin”, pakësuar me parapagimet e bëra gjatë periudhës tatimore, paguhet nga tatimpaguesi në llogarinë e organeve tatimore, pas dorëzimit të deklaratës vjetore.

Ky Udhëzim hyn në fuqi me botimin e tij në Fletoren Zyrtare.

**SHKËLQIM CANI**

**MINISTRI I FINANCAVE**

|  |
| --- |
| **Numri i Vendosjes së Dokumentit (NVD)**  (Vetëm për përdorim zyrtar) |

**FORMULAR I DEKLARIMIT TËTATIMIT TË THJESHTUAR MBI FITIMIN**

|  |
| --- |
| **(2) Periudha tatimore** |
|  |

|  |
| --- |
| (1) Numri Serial:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |



|  |
| --- |
| **Numri Identifikues i Personit të Tatueshëm (NIPT): (3) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Emri Tregtar i Personit te Tatueshëm: (4) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Emri /Mbiemri i Personit Fizik: (5) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Adresa: (6) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Qyteti/Komuna/Rrethi :**  **Numri Telefonit: (7) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Lajmëroni nëse informacioni i mësipërm është jo i plotë ose ka ndryshuar |

Llogaritja e rezultatit

***Të ardhurat dhe shpenzimet* Të ushtrimit Tatimore**

|  |  |
| --- | --- |
| **[ 8 ]** | **[ 9 ]** |
| **[10]** | **[11]** |
|  | **[12]** |

**[8/9] Të ardhurat**

**[10/11] Shpenzimet**

**[12] Shpenzimet e panjohura**

***Rezultati***

|  |  |
| --- | --- |
| **[13]** | **[14]** |
| **[15]** | **[16]** |
| **[17]** |

**[13/14] Humbja**

**[15/16] Fitimi**

**[17] Fitimi i tatueshëm**

***Llogaritja e tatim të thjeshtuar mbi fitimin***

|  |  |
| --- | --- |
|  | **[18]** |
|  | **[19]** |
|  | **[20]** |

**[18] Tatimi i thjeshtuar mbi fitimin me shkallën tatimore standarde**

**[19] Tatim fiks**

**[20] TOTALI PËR TU PAGUAR**

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

**Data dhe Firma e Personit të Tatueshëm** - Deklaroj nën përgjegjësinë time që informacioni i mësipërm është i plotë dhe i saktë.

**Udhëzues për mënyrën e plotësimit të formularit të deklarimit dhe pagesës**

1. **Numri serial** gjenerohet nga Drejtoria Rajonale Tatimore dhe shërben për të azhornuar regjistrimet kur paraqitet dek­larata.
2. **Periudha Tatimore** është vjetore.
3. **Numri i Identifikimit të Personit të Tatueshëm (NIPT)** është numri i dhënë nga Qendra Kombëtare e Regjistrimit /Drejtoria Rajonale Tatimore dhe që identifikon personin e tatueshëm në të gjitha marrëdhëniet me Drejtorinë Rajonale Tatimore.
4. **Emri Tregtar i Personit të Tatueshëm** është emri me të cilin paraqitet veprimtaria dhe që shënohet në certifikatën e NIPT-it.
5. **Emri/Mbiemri i Personit Fizik** vendoset kur veprimtaria ekonomike kryhet nga një person fizik dhe nuk ka emër tregtar.
6. **Adresa** tregohet për vendin kryesor të ushtrimit të veprimtarisë. Kjo adresë është treguar edhe në certifikatën e NIPT –it.
7. **Numri i Telefonit** (n.q.s ka) tregon numrin e telefonit në vendin kryesor të ushtrimit të veprimtarisë eko­nomike.
8. **Të ardhurat e ushtrimit** janë të ardhurat totale të periudhës ushtrimore.
9. **Të ardhurat tatimore** janë të ardhurat që i përkasin aktivitetit të tatueshëm.
10. **Shpenzimet e ushtrimit** janë shpenzimet totale të periudhës ushtrimore.
11. **Shpenzimet tatimore** janë shpenzimet që i përkasin aktivitetit të tatueshëm.
12. **Shpenzimet e panjohura** janë shpenzimet që i përkasin aktivitetit të tatueshëm dhe që nuk njihen si të zbritshme për efekt të llogaritjes së fitimit të thjeshtuar të tatueshëm.
13. **Humbja e ushtrimit** është diferenca e shpenzimeve të ushtrimit (kutia 10) me të ardhurat e ushtrimit (kutia 8) në rast se shpenzimet e ushtrimit janë më të mëdha se të ardhurat e ushtrimit.
14. **Humbja tatimore** është diferenca e shpenzimeve tatimore (kutia 11) pasi të zbriten shpenzimet e panjohura (kutia12), me të ardhurat tatimore (kutia 9) në rast se shpenzimet tatimore pa shpenzimet e panjohura janë më të mëdha se të ardhurat e tatimore( 9-11+12).
15. **Fitimi i ushtrimit** është diferenca e të ardhurave të ushtrimit (kutia 8) me shpenzimet e ushtrimit (kutia 10) në rast se të ardhurat e ushtrimit janë më të mëdha se shpenzimet e ushtrimit,
16. **Fitimi tatimor** është diferenca e të ardhurave tatimore (kutia 9), me shpenzimet tatimore (kutia 11) pasi janë zbritur nga këto të fundit shpenzimet e pazbritshme në rast se të ardhurat tatimore janë më të mëdha se shpenzimet tatimore pa shpenzimet e pazbritshme(9-11+12).
17. **Fitimi i** **tatueshëm** është fitimi që tatohet me shkallën tatimore të përcaktuar në ligjin për taksat vendore.
18. **Tatimi i thjeshtuar mbi fitimin me shkallë tatimore standarde** është shuma e tatimit të thjeshtuar mbi fitimin e llogaritur me shkallën tatimore standarde sipas vitit ushtrimor përkatës, e përcaktuar në bazë të ligjit për sistemin e taksave vendore. (Rub.[17] x shkallen tatimore%), por jo më e vogël se 25.000 lekë ose jo më e vogël se pjesa e proporcionale e vlerës prej 25.000 lekë për periudhën që ushtron aktivitet, si rezultat i regjistrimit ose çregjistrimit te tij brenda vitit te deklarimit.
19. **Tatim fiks** është shuma e tatimit të thjeshtuar mbi fitimin që duhet të paguajnë të gjithë tatimpaguesit me qarkullim nga zero deri në 2 milionë lekë në vit, ose shuma proporcionale e tatimit fiks për periudhën që ushtron aktivitet, si rezultat i regjistrimit ose çregjistrimit të tij brenda vitit të deklarimit.
20. **Totali për t’u paguar** është shuma e tatim te thjeshtuar mbi fitimin të detyrueshëm për t’u paguar .