****

**REPUBLIKA E SHQIPËRISË**

**MINISTRIA E FINANCAVE**

**UDHËZIM**

**Nr. 26, datë 16.12. 2014**

**PËR**

**DISA SHTESA DHE NDRYSHIME NË UDHËZIMIN NR.24, DATË 02.09.2008, “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR**

Në mbështetje të nenit 102, pika 4 e Kushtetutës së Republikës së Shqipërisë dhe në zbatim të paragrafit 1 tënenit 10, të ligjit nr. 9920, datë 19.05.2008 "Për procedurat tatimore në Republikën e Shqipërisë'', Ministri i Financave,

**UDHËZON:**

Në Udhëzimin nr. 24, datë 02.09.2008 “Për procedurat tatimore në Republikën e Shqipërisë” bëhen këto shtesa dhe ndryshime:

1. **Pika 23.2 e Udhëzimit ndryshon si më poshtë :**

“ 23.2 Vlerësimet, njoftimet, vendimet dhe komunikimet zyrtare të administratës tatimore, drejtuar tatimpaguesve, u dërgohen atyre në adresën e deklaruar nga vetë ato. Këto njoftime i dërgohen tatimpaguesve në rrugë elektronike, në rastin kur ai ka dhënë pëlqimin për pranimin e komunikimit në rrugë elektronike dhe është regjistruar si përdorues i shërbimit të sistemit të komunikimit elektronik tatimor, ose nëpërmjet shërbimit postar rekomande.”

1. **Pas pikës 23.3 të Udhëzimit, shtohenpikat 23.3.1,23.3.2, 23.3.3, 23.3.4. 23.3.5 dhe 23.3.6 me përmbajtjen emëposhtme:**

“ 23.3.1 Një komunikim zyrtar me shkrim, i nisur nga administrata tatimore, nëpërmjet shërbimit postar rekomande, në adresën e tatimpaguesit, por i pambërritur ose i mbërritur me vonesë tek ky i fundit, për çfarëdo arsye, është nën përgjegjësinë e vetë tatimpaguesit. Data e marrjes dijeni nga tatimpaguesi, për çdo akt dhe korrespondencë tjetër të nisur nga administrata tatimore, konsiderohet dita e dhjetë pas datës së dërgimit të aktit apo korrespondencës. Data e dërgimit është data e pranimit të aktit apo korrespondencës në shërbimin postar. Kështu, në qoftë se një akt i nxjerrë nga ana e administratës tatimore, apo një korrespondencë tjetër çfarëdo, është pranuar në shërbimin postar më datë 1 të muajit, ai konsiderohet se është marrë, dhe i është bërë i ditur tatimpaguesit me datë 11 të muajit.

23.3.2 Tatimpaguesi, është i detyruar t’i njoftojë administratës tatimore në rrugë elektronike, apo nëpërmjet dërgimit të një shkrese këtij organi, çdo adresë ku ai ushtron veprimtarinë, si dhe adresën e selisë së tij, ku kjo e fundit konsiderohet si adresë e vlefshme për të bërë komunikimet zyrtare të administratës tatimore me tatimpaguesin. Tatimpaguesi është i detyruar gjithashtu t’i njoftojë administratës tatimore, në momentin kur ai regjistrohet si përdorues i sistemit elektronik tatimor të shërbimit, edhe çdo adresë të postës së tij elektronike, apo të personave përfaqësues të tij, duke specifikuar adresën se ku duhet t’i dërgohen njoftimet apo komunikimet e administratës tatimore. Nëse nga ana e tatimpaguesit nuk është dhënë ndonjë adresë e vlefshme e postës së tij elektronike, njoftimet e administratës tatimore, do t’i komunikohen në llogarinë e tatimpaguesit, të hapur nga ana e sistemit elektronik tatimor të shërbimit, në rastin kur tatimpaguesi apo përfaqësuesi i tij, është regjistruar si përdorues këtij shërbimi. Administrata tatimore është e detyruar të ruajë konfidencialitetin e këtyre të dhënave dhe në asnjë rast nuk mund t’ua japë ato personave të tretë, pa një autorizim me shkrim nga tatimpaguesi. Përjashtohet nga ruajta e konfidencialitetit të të dhënave, kur detyrimi, për t’ua dhënë të tretëve këto të dhëna, është i parashikuar nga legjislacioni në fuqi.

23.3.3 Komunikimi i vlerësimeve, njoftimeve, vendimeve dhe çdo akti tjetër zyrtar, nga ana e administratës tatimore, bëhet me postë elektronike ose në rrugë elektronike, nëpërmjet dërgimit të tyre në llogarinë e tatimpaguesit të hapur në sistemin elektronik të shërbimit tatimor, ose nëpërmjet dërgimit në adresën e postës elektronike (e-mail) të tatimpaguesit, kur një adresë e tillë i është njoftuar nga vetë tatimpaguesi administratës tatimore, sipas Udhëzimit për pëlqimin e formës elektronike. Në zbatim të nenit 23, pika 3e ligjit, rregulla të hollësishme për përdorimin e sistemit elektronik tatimor, përcaktohen me Udhëzimin e Ministrit të Financave “Për kushtet dhe kriteret e përdorimit të sistemit elektronik tatimor të shërbimit.”

23.3.4 Administrata tatimore pranon, pa asnjë kufizim, të gjitha veprimet e dërguara apo të transmetuara,nëpërmjet komunikimit elektronik të tatimpaguesit me administratën tatimore, duke i konsideruar këto komunikime me të njëjtën vlefshmëri, sikurse komunikimet të ishin kryer me metodat tradicionale të dorëzimit të tyre në mënyrë personale tek administrata tatimore, apo nëpërmjet shërbimit postar. Tatimpaguesi, i regjistruar si përdorues i sistemit elektronik tatimor të shërbimit, është i detyruar të pranojë pa asnjë kufizim, çdo vlerësim tatimor, aktet e kontrollit tatimor, duke përfshirë projekt-raporte kontrolli, raporte përfundimtare të kontrollit, etj., vendimet e nxjerra nga Drejtoria e Apelimit dhe çdo dokument tjetër, apo çdo akt administrativ të nxjerrë nga administrata tatimore kundrejt tatimpaguesit, të cilat i komunikohen në rrugë elektronike. Komunikimi i akteve apo dokumenteve sa më sipër do të konsiderohen me të njëjtën vlerë, sikurse ato t’i ishin komunikuar tatimpaguesit me metodat tradicionale të dorëzimit në mënyrë personale, ose nëpërmjet shërbimit postar.

23.3.6 Konsiderohet si moment i dërgimit të dokumentit elektronik, koha kur dokumenti elektronik del nga sistemi kompjuterik i dërguesit. Konsiderohet si moment i marrjes së dokumentit elektronik, koha kur dokumenti elektronik hyn në sistemin kompjuterik të marrësit dhe/ose në sistemin kompjuterik të personit të autorizuar prej tij,që është ose jo nën kontrollin e marrësit, apo nën kontrollin e një personi të autorizuar prej tij, dhe që është dërguar në llogarinë e tatimpaguesit apo në postën elektronike të tij (e-mail).

23.3.7 Konfirmimi i marrjes së dokumentit në rrugë elektronike nga ana e administratës tatimore dhe tatimpaguesit, do të konsiderohet momenti, kur pasi dokumenti është dërguar në sistemin elektronik tatimor të shërbimit, apo pasi veprimi është dërguar në llogarinë e tatimpaguesit të hapur në këtë shërbim, apo të postës elektronike të tij, ai është konfirmuar sii marrë nëpërmjet konfirmimit automatik të marrjes nga sistemi kompjuterik, por në çdo rast si afat i vlefshëm, për të konsideruar si të marrë dokumentin, do të jetë dita e 10-të nga data e dërgimit të dokumentit. Në rast se veprimi është dërguar nga ana e administratës tatimore në orën 12:00 të datës 1 të muajit, do të konsiderohet se është marrë nga tatimpaguesi në orën 12:00 të datës 11 të po atij muaji. Si kohë e vlefshme, do të merret data dhe ora e sistemit elektronik tatimor sipas standardit të matjes së orës zyrtare në Republikën e Shqipërisë.”

1. **Pas pikës 31.1 të Udhëzimit shtohet pika 31.1.1 me përmbajtje si më poshtë:**

“ 31.1.1 Në komunikimet elektronike, të cilat dërgohen apo transmetohen nëpërmjet sistemit elektronik tatimor të shërbimit, duhet të ruhet ekuilibri ndërmjet të drejtave dhe detyrimeve të tatimpaguesve dhe administratës tatimore. Administrata tatimore është e detyruar të ruajë konfidencialitetin e të gjitha të dhënave me natyrë tatimore dhe financiare, vlerësimet tatimore, që janë kryer, kontrollet e ushtruara, si dhe çdo informacion tjetër të marrë nga vetë tatimpaguesi apo nga burime të tjera. Administrata tatimore nuk konsideron si të dhëna konfidenciale, ato të dhëna që nuk konsiderohen të tilla sipas legjislacionit në fuqi, si dhe të dhënat, që kanë të bëjnë me detyrimet tatimore të papaguara, për të cilat ka filluar mbledhjen me forcë të tyre.”

1. **Pika 32 e Udhëzimit ndryshon si më poshtë:**

“ 32. Tatimpaguesit kanë të drejtë të njoftohen në kohë, për çdo akt administrativ të administratës tatimore të nxjerrë kundrejt tyre dhe që prek pasurinë, apo për detyrimet tatimore të tyre. Ata kanë të drejtë, që të njihen me arsyet dhe bazën ligjore të nxjerrjes së aktit administrativ, që i drejtohet tatimpaguesit. Nga ana tjetër, administrata tatimore, bazuar në nenin 69 të Ligjit, ka detyrimin të dërgojë në kohë çdo vendim administrativ të nxjerrë prej saj kundrejt tatimpaguesit, si dhe të japë bazën ligjore dhe çdo shpjegim tjetër të duhur, duke e informuar njëkohësisht tatimpaguesin edhe për te drejtat dhe detyrimet, që lidhen me këtë vendim. Ky detyrim nuk respektohet nga administrata tatimore, vetëm kur ajo zotëron prova konkrete dhe të besueshme se tatimi është në rrezik për t’u mbledhur. Njoftimet sa më sipër, i dërgohen tatimpaguesit në adresën e deklaruar nga vetë ai. Këto njoftime i dërgohen tatimpaguesit në rrugë elektronike, në rastin kur tatimpaguesi është regjistruar si përdorues i sistemit elektronik tatimor të shërbimit, ose nëpërmjet shërbimit postar rekomande. Në njoftimet dhe komunikimet me tatimpaguesit, administrata tatimore mban në konsideratë rregullat e përcaktuara në nenin 23 të Ligjit, si dhe parashikimet e bëra me Udhëzimin e Ministrit të Financave për kushtet dhe kriteret e përdorimit të sistemit elektronik tatimor të shërbimit.”

1. **Pika 40.5 e Udhëzimit ndryshon si më poshtë:**

“ 40.5 Procedurat e regjistrimit të personave që ushtrojnë veprimtari tregtare përcaktohen në ligjin "Për Qendrën Kombëtare të Regjistrimit". Dokumentet e kërkuara, si pjesë e aplikimit për qëllime tatimore, përcaktohen në aktet nënligjore, në zbatim të këtij ligji. Regjistrimi bëhet në Qendrën Kombëtare të Regjistrimit ose në Degët e saj në rrethe.

Për personat, të cilët nuk kanë detyrimin për regjistrim në Qendrën Kombëtare të Regjistrimit si:“Personat e vetëpunësuar në veprimtari tregtare apo shërbimi ambulant”; “Trupat diplomatike” ; “Përfaqësuesi tatimor”; “Fermeri” dhe

“Kryefamiljari”regjistrimi kryhet nga organet tatimore, duke paraqitur dokumentacionin e mëposhtëm:

1. Përfaqësuesit tatimor, paraqesin:

* Marrëveshjen origjinale midis palëve (përfaqësues – i përfaqësuar);
* Fotokopje të ekstraktit të regjistrimit në QKR të personit fizik apo juridik të caktuar si përfaqësues tatimor;
* Fotokopje të ekstraktit të regjistrimit të shoqërisë jo-rezidente të lëshuar nga autoriteti tatimor i vendit të origjinës së shoqërisë;
* Fotokopje të Kartës së Identitetit ose të Pasaportës të përfaqësuesit;
* Fotokopje të Kartës së Identitetit ose të Pasaportës të administratorit të shoqërisë jorezidente;
* Formularin e Regjistrimit të plotësuar.

1. Trupat diplomatike, paraqesin:

* Fotokopje të dokumentit të identifikimit të përfaqësuesit;
* Autorizimin për personin e ngarkuar për të kryer regjistrimin;
* Formularin e regjistrimit të plotësuar.

1. Personat e vetëpunësuarnë veprimtari tregtare apo shërbimi ambulant paraqesin:

* Kërkesë me shkrim;
* Fotokopje të Kartës së Identitetit ose të Pasaportës të personit të vetëpunësuar;
* Formularin e regjistrimit të plotësuar.

Fermerët, regjistrohen në organet tatimore sipas procedurave të përcaktuara në Udhëzimin e Ministrit të Financave nr. 19, datë 03.11.2014 “Për zbatimine regjimit të veçantë të skemës së kompensimit të prodhuesve bujqësorë.”

d. Kryefamiljari, që punëson persona si punëtorë shtëpie, paraqesin:

* Kërkesë me shkrim;
* Fotokopje të Kartës së Identitetit ose të Pasaportës të kryefamiljarit;
* Kopje të marrëveshjes së punës së nënshkruar ndërmjet palëve, ku përveç të tjerave shënohet detyrimisht, numri i sigurimit shoqëror të personit të punësuar, koha e fillimit të punës, zgjatja e saj “me ose pa afat”, si dhe paga mujore bruto.

Drejtoria rajonale tatimore, pasi bën verifikimin e të gjithë të dhënave të kërkuara, bën regjistrimindhelëshon NIPT-in përkatës brenda pesë ditëve nga paraqitja e kërkesës.

1. **Pika 42.4, ndryshohet me këtë përmbajtje:**

“42.4. Regjistrimi në administratën tatimore të organizatave jofitimprurëse, fondacioneve, organizatat politike dhe organet e tjera të ngjashme me to bëhet pas depozitimit në administratën tatimore të dokumentacionit të mëposhtëm:

* Vendimin e Gjykatës, Statutin dhe Akt-Themelimin e noterizuar;
* Fotokopje të Kartës së Identitetit ose të Pasaportës së administratorit apo përfaqësuesit ligjor;
* Të dhënat për pronësinë e selisë (kontratë qiraje ose akt pronësie);
* Formularin e regjistrimit të plotësuar.

Ndërsa, entet publike qendrore e vendore dhe njësitë e zbatimit të projekteve, paraqesin:

* Kërkesë me shkrim;
* Baza ligjore e krijimit;
* Dokumentin e emërimit të administratorit apo përfaqësuesit ligjor dhe fotokopje të Kartës së Identitetit ose të Pasaportës së tij;
* Autorizimin për personin e ngarkuar për të kryer regjistrimin;
* Formularin e regjistrimit të plotësuar.
* Të dhënat për pronësinë e selisë (kontratë qiraje ose akt pronësie);

1. **Pika 44.1.1 e Udhëzimit ndryshon si më poshtë:**

44.1.1 Administrata tatimore ka të drejtë të kalojë regjistrimin e një personi të tatueshëm nga regjistri aktiv në regjistrin pasiv të personave të tatueshëm. Administrata tatimore, kalon regjistrimin e tatimpaguesit nga regjistri aktiv në regjistrin pasiv që mbahet nga administrata tatimore, në rast se përmbushet të paktën një nga kushtet e mëposhtme:

1. nuk ushtron më veprimtari tregtare për një periudhë tatimore prej 12 muaj të njëpasnjëshëm;
2. nuk dorëzon deklaratën tatimore për një periudhë tatimore prej 12 muaj të njëpasnjëshëm;
3. deklaron në QKR pezullim veprimtarie tregtare dhe kjo e fundit e ka miratuar pezullimin, i cili i është njoftuar edhe administratës tatimore.

Në kuptimin e shkronjës “a”, tatimpaguesi kalohet automatikisht nga sistemi, nga regjistri aktiv ne regjistrin pasiv, në rast se, për 12 periudha tatimore mujore të njëpasnjëshme ka dorëzuar të gjitha deklaratat tatimore, për llojet e tatimeve për të cilat është regjistruar, duke zgjedhur rubrikën “8” pa veprimtari të deklaratës. Ky kalim automatik nuk i heq detyrimin tatimpaguesit për të deklaruar dhe dorëzuar deklaratën vjetore të Tatim Fitimit apo Tatimit të Fitimit të Thjeshtuar mbi biznesin e vogël, për periudhën përkatëse. Pa veprimtari konsiderohen edhe tatimpaguesit që kanë plotësuar të gjitha rubrikat e deklaratës me “0”.

Në kuptimin e shkronjës “b”, të gjithë tatimpaguesit të cilët për 12 periudha tatimore mujore të njëpasnjëshme, nuk kanë dorëzuar të gjitha deklaratat tatimore, për llojet e tatimeve për të cilat janë regjistruar, me përjashtim të deklaratës vjetore të Tatim Fitimit apo Tatimit të Fitimit të Thjeshtuar mbi biznesin e vogël, kalohen automatikisht nga sistemi, nga regjistri aktiv në regjistrin pasiv. Numërimi i 12 periudhave tatimore të njëpasnjëshme në këtë rast fillon nga muaji i parë që tatimpaguesi ka ndërprerë deklarimin, pavarësisht se mund të jetë bërë vlerësim automatik nga sistemi.

Në kuptimin e shkronjës “c”, të gjithë tatimpaguesit që kanë deklaruar pezullimin e veprimtarisë në Qendrën Kombëtare të Regjistrimit, për një periudhë më shumë se 12 muaj të njëpasnjëshëm apo pa afat të përcaktuar, do të kalohen automatikisht nga sistemi, nga regjistri aktiv në regjistrin pasiv.

Të gjithë tatimpaguesit që regjistrohen në Administratën Tatimore, për të kaluar nga regjistri aktiv në regjistrin pasiv, duhet të plotësojnë një nga kushtet, ashtu si është trajtuar më lart, për kategorinë e tatimpaguesve që regjistrohen në Qendrën Kombëtare të Regjistrimit.

Kalimi i tatimpaguesit nga regjistri aktiv në regjistrin pasiv, për tatimpaguesit që regjistrohen në Administratën tatimore, dhe përmbushin kushtin e pezullimit, bëhet rast pas rasti nga punonjësi i ngarkuar i organeve tatimore.

Tatimpaguesit, të cilët në momentin e implementimit të sistemit të ri informatik të tatimeve plotësojnë një nga kushtet e mësipërme, migrohennë këtë sistem si tatimpagues pasiv.

1. **Pikat 44.1.2 dhe 44.2 të Udhëzimit shfuqizohen.**
2. Pika 44.5 e Udhëzimit ndryshon si më poshtë :

44.5 Personat e tatueshëm të kaluar në regjistrin pasiv, në çdokohekanetedrejtedhedetyrimtekërkojnëtekalojnë ne regjistrinaktiv, nëse do të rifillojnë aktivitetin ekonomik. Aktivizimi i tatimpaguesit dhe kalimi i tij nga regjistri i tatimpaguesve pasivë në regjistrin e tatimpaguesve aktivë bëhet në dy mënyra, me kërkesë të vetë tatimpaguesit dhe nga vetë administratata timore bazuar në të dhëna dhe informacione që administrohen, nga ana e saj.

Kërkesa e tatimpaguesit për t’u aktivizuar (i cili ka kaluar në pasiv sipas kushteve “a” dhe “b” të pikës 44.1.1) paraqitet në drejtorinë rajonale t tatimeve ku personi është regjistruar, dhe ajo shoqërohet me shpjegimet e nevojshme për rifillimin e aktivitetit dhe me të gjithë pagesat e detyrimeve të mundshme tatimore të papaguara, përfshirë këtu dhe çdo gjobë apo kamatë-vonesë. Aktivizimi me kërkesë të tatimpaguesit do të bëhet në datën e miratimit të kërkesës dhe si datë aktivizimi në sistem do tëjetë data e miratimit të kësaj kërkese. Ndërsa kur aktivizimi bëhet nga administrata tatimore edhe në këtë rast, data e aktivizimit është data e miratimit të aktit administrativ që përmban të dhënat dhe informacionet se tatimpaguesi ka rifilluar aktivitetin ekonomik.. Në të dy rastet apo mënyrat tatimpaguesit i aktivizohen ato përgjegjësi tatimore që ka patur kur ka kaluar në pasiv. Tatimpaguesi për ndryshimin e këtij statusi lajmërohet sipas rregullave të komunikimit zyrtar të miratuara dhe që përdoren aktualisht nga administrata tatimore.

Kur tatimpaguesit aktivizohen, si rezultat i heqjes dorë nga pezullimi i veprimtarisë (kalimit në pasiv sipas kushit “c” të pikës 44.1.1), kërkesa do të paraqitet në QKR për subjektet që regjistrohen nga ana e saj dhe në Drejtorinë Rajonale Tatimore përkatëse, për tatimpaguesit që regjistrohen në administratën tatimore. QKR me riaktivizimin e subjektit apo heqjen e pezullimit do të njoftojë elektronikisht në sistem Administratën Tatimore. Ky informacion do të shfaqet nga sistemi në një pasqyrë që do të përmbajë të gjitha identitetet e tatimpaguesve. Aktivizimi në sistemin e administratës tatimore do të bëhepunonjësi tatimor dhe si datë e aprovimit të aktivizimit do të jetë data e miratimit të aktivizimit. Përgjegjësite tatimore do të jenë ato që ka patur ky tatimpagues në datën kur ka kaluar në pasiv.

Për tatimpaguesit që regjistrohenvetëm në administratën tatimorë riaktivizimi do të bëhet direkt në DRT përkatëse, ku dhe do t’I caktohen ato përgjegjësi tatimore që ai ka patur . Si datë aktivizimi do të jetë data e miratimitTë aktivizimit. Edhe për tatimpaguesit e kësaj kategorie ndryshimi i këtij statusi i lajmerohet atij sipas rregullave të komunikimit zyrtar të miratuara dhe që përdoren aktualisht nga administrata tatimore.

Gjatë kohës apo periudhës në regjistrin pasiv, të gjithë tatimpaguesve nuk mund tu shtohen apo tu ndryshohen përgjegjesitë tatimore.

1. **Pika 44.6 e Udhëzimit shfuqizohet.**
2. **Pika 44.7 e Udhëzimit ndryshon si më poshtë:**

“ Administrata tatimore përditëson në mënyrë të vazhdueshme dhe publikon në faqen zyrtare elektronike të Drejtorisë së Përgjithshme të Tatimeve, listën e tatimpaguesve, të cilët kanë kaluar në regjistrin pasiv, duke evidentuar emrin e tatimpaguesit dhe NIPT-in e tij.”

1. **Pika 45 e Udhëzimit ndryshon si më poshtë:**

**“ 45. Çregjistrimit tatimor**

45.1 Tatimpaguesit që kryejnë veprimtari ekonomike mund të çregjistrohen nga regjistrat e administratës tatimore si më poshtë:

1. Personat fizikë dhe juridikë të regjistruar në Qendrën Kombëtare të Regjistrimit, sipas dispozitave të ligjit “Për Qendrën Kombëtare të Regjistrimit”;
2. organizatat jo fitimprurëse, fondacionet, njësitë e zbatimit të projekteve të veçanta, entet publike kombëtare apo vendore, organizatat politike dhe organet e tjera të ngjashme që kryejnë veprimtari fetare, humanitare, bamirëse, publike, shkencore, arsimore, etj., të cilat nuk kanë për qëllim fitimin, në bazë të vendimit të gjykatës;
3. përfaqësuesit tatimorë, me përmbushjen e detyrimit tatimor si i tillë.

**45.2 Çregjistrimi i tatimpaguesve persona juridikë që kryejnë veprimtari ekonomike fitimprurëse**

45.2.1 Tatimpaguesit persona juridikë,që kryejnë veprimtari ekonomike fitimprurëse çregjistrohen sipas dispozitave të ligjit "Për Qendrën Kombëtare te Regjistrimit" dhe mbas kryerjes prej tyre të procedurave të likuidimit të njohura nga ligji “Për tregtarët dhe shoqëritë tregtare”. Kërkesa për çregjistrim paraqitet në Qendrën Kombëtare të Regjistrimit, sipas procedurave të përcaktuara nëligjin "Për Qendrën Kombëtare të Regjistrimit". Qendra Kombëtare e Regjistrimit ka detyrimin ligjor të njoftojë administratën tatimore, menjëherë me paraqitjen e aplikimit për çregjistrim nëpërmjet kryerjes së procedurës së likuidimit. Likuiduesi i shoqërive tregtare, me marrjen e detyrës së tij njofton me shkrim administratën tatimore për fillimin e një procedure likuidimi.

45.2.2 Në momentin e dorëzimit të raportit përfundimtar dhe të bilancit të likuidimit prej likuiduesit në Qendrën Kombëtare të Regjistrimeve, kjo e fundit njofton administratën tatimore.Me marrjen e këtij njoftimi, tatimpaguesit nuk i gjenerohen më deklarata tatimore nga sistemi për periudhën pasardhëse. Administrata tatimore, brenda 30 ditëve nga data e dorëzimit tëraportit përfundimtar dhe të pasqyrave financiare të mbylljes, verifikon situatën tatimore të personit juridik deri në momentin e likuidimit. Verifikimi përfshin të gjitha llojet e detyrimeve tatimore të personit të tatueshëm, përfshirë edhe kontributet e sigurimeve shoqërore e shëndetësore dhe gjobat e kamatëvonesat eventuale të lidhura me këto detyrime. Drejtoria Rajonale e Tatimeve, përveç verifikimit të situatës tatimore, kur është e nevojshme në bazë të analizës së riskut, ushtron kontroll në mjedisin ku ushtron veprimtarinë subjekti, sipas një analize risku.

45.2.3 Nëse nga verifikimet apo nga kontrolli në vend rezulton se personi i tatueshëm ka detyrime të papaguara, gjoba dhe kamatëvonesa, apo deklarata tatimore të paparaqitura, Drejtoria Rajonale e Tatimeve duhet të paraqesë kundërshtimin me shkrim të saj për çregjistrimin e personit. Në kundërshtimin e çregjistrimit të personit të tatueshëm nga Drejtoria Rajonale e Tatimeve të juridiksionit paraqitet shuma e detyrimeve tatimore të papaguara. Nëse, në kundërshtimin me shkrim të paraqitur nga Drejtoria Rajonale e Tatimeve, nuk është paraqitur shuma e detyrimeve tatimore të papaguara të personit të tatueshëm person juridik, Qendra Kombëtare e Regjistrimit mund të bëjë çregjistrimin e këtij personi.

45.2.4Administrata tatimore është e detyruar të tërheqë menjëherëkundërshtimin e saj, sapo personi juridik të ketë paguar detyrimet tatimore të papaguara, gjobat dhe kamatëvonesat, në mënyrë që QKR të vijojë me procedurën e çregjistrimit. Pas tërheqjes së kundërshtimit nga Drejtoria Rajonale e Tatimeve, Qendra Kombëtare e Regjistrimit bën menjëherë çregjistrimin e personit të tatueshëm. Qendra Kombëtare e Regjistrimit, çregjistron tatimpaguesin edhe kur Drejtoria Rajonale e Tatimeve nuk tërheq kundërshtimin, megjithëse ai ka paguar të gjitha detyrimet tatimore të papaguara, gjobat dhe kamatëvonesat dhe për këtëtatimpaguesi paraqet në Qendrën Kombëtare të Regjistrimit dokumentin, i cili vërteton pagesën e detyrimeve të papaguara.

45.2.5 Drejtoria Rajonale e Tatimeve nuk ndërmerr asnjë veprim konkret nëse pas verifikimit të situatës së personit të tatueshëm rezulton se ai nuk ka detyrime tatimore të papaguara. Kjo do të thotë se Drejtoria Rajonale e Tatimeve është dakord me vazhdimin e procedurave të çregjistrimit nga ana e Qendrës Kombëtare të Regjistrimit. Të njëjtin efekt me këtë, ka edhe rasti kur, për arsye të ndryshme, Drejtoria Rajonale e Tatimeve nuk arrin të paraqesë kundërshtimin e saj për çregjistrim brenda 30 ditëve nga data e njoftimit për fillimin e procedurës për çregjistrim, të marrë nga Qendra Kombëtare e Regjistrimit, edhe pse personi mund të ketë detyrime tatimore, gjoba dhe kamatëvonesa të papaguara. Në këtë rast, përgjegjësia është e Drejtorisë Rajonale tëTatimeve, drejtori i së cilës nxjerr përgjegjësinë personale të punonjësve të tatimeve dhe propozon masat përkatëse ligjore disiplinore apo penale ndaj tyre. Për çdo çregjistrim të personave të tatueshëm, Qendra Kombëtare e Regjistrimit njofton Drejtorinë Rajonale tëTatimeve të juridiksionit përkatës.

45.2.6 Qendra Kombëtare e Regjistrimit ka detyrimin ligjor të njoftojë administratën tatimore, menjëherë me paraqitjen e aplikimit për çregjistrim pa kryerjen e likuidimit të personave juridikë, kur tatimpaguesit përkatës u nënshtrohen procedurave të bashkimit ose ndarjes të përcaktuara në ligjin “Për tregtarët dhe shoqëritë tregtare”.

Eksperti i caktuar sipas parashikimeve të ligjit nr. 9901, datë 14.04.2008 “Për tregtarët dhe shoqëritë tregtare”, është i detyruar të njoftojë administratën tatimore në lidhje me raportin e bashkimit, dhe para se të regjistrojë bashkimin e shoqërive, qoftë me përthithje, apo qoftë me krijimin e një shoqërie të re, duhet të ketë paguar detyrimet tatimore të shoqërive që “likuidohen”, për shkak të procesit së bashkimit. Administrata tatimore brenda 30 ditëve, nga data e marrjes dijeni për proceset e bashkimit të shoqërive, duhet të njoftojë QKR-në për gjendjen e detyrimeve tatimore të shoqërive që likuidohen si pasojë e procesit të bashkimit, dhe vetëm pas dhënies së vërtetimit nga administrata tatimore, se detyrimet tatimore janë shlyer, QKR-ja bën çregjistrimin e shoqërive që likuidohen nga ky proces. Nëse procesi është kryer pa pagimin e detyrimeve tatimore të subjektit që “likuidohet” për shkak të procesit të bashkimit, këto detyrime tatimore do të vazhdojnë të qëndrojnë tek subjekti i ri i krijuar me anë të përthithjes apo me anë të procesit të bashkimit. E njëjta procedurë zbatohet edhe në rastet e ndarjes së një shoqërie tregtare. Nëse procesi i ndarjes është kryer pa pagimin e detyrimeve tatimore të subjektit që ndahet, detyrimet tatimore do të jenë të kërkueshme në mënyrë solidare kundrejt çdo subjekti të ri të krijuar nga kjo ndarje. Kjo nënkupton të drejtën e administratës tatimore, që detyrimet tatimore t’ia kërkojë çdo subjekti, i cili është krijuar si pasojë e ndarjes, pavarësisht marrëveshjes që mund të kenë këto subjekte gjatë procesit të ndarjes.

45.2.7 Për sa u përket afateve dhe procedurës së shkëmbimit zyrtar të informacioneve midis Qendrës Kombëtare të Regjistrimit, gjykatës dhe administratës tatimore për çregjistrimin e shoqërive pa likuidim, ato janë të njëjta si për shoqëritë që kanë paraqitur kërkesë për çregjistrim me hapjen e procedurave të likuidimit në Qendrën Kombëtare të Regjistrimit ose gjykatë, kur procedurat ndiqen nga organet gjyqësore. Ndërkohë, përveç respektimit të afateve dhe procedurës së shkëmbimit të informacionit midis këtyre institucioneve, Drejtoria Rajonale Tatimore përkatëse ndjek dhe procedon si vijon: Drejtoria Rajonale Tatimore, menjëherë me marrjen dijeni nga Qendra Kombëtare e Regjistrimit, për këto ndryshime që kanë të bëjnë me ndarjen/bashkimin e shoqërive, të cilat kanë për pasojë çregjistrimin pa likuidim të një apo më shumë shoqërive, si ndryshime që kërkojnë çregjistrim, kur e gjykon, organizon dhe kryen kontroll tatimor për tatimpaguesit, të cilët përfshihen në këtë proces, duke pasur parasysh dokumentacionin dhe dispozitat eligjit “Për tregtarët dhe shoqëritë tregtare”, si dhe për të verifikuar dhe saktësuar tepricat përkatëse tatimore, qofshin këto debitore apo kreditore bazuar në legjislacionin tatimor në fuqi. Ndërkohë, në dosjen e secilit tatimpagues, i cili përfshihet në këtë proces duhet të depozitohen ndryshimet dhe dokumentacioni përkatës ligjor për sa u përket vendimeve të organeve vendimmarrëse të personave juridikë, si dhe dokumentacioni ekonomik që lidhet me pasqyrat financiare përkatëse apo aktet përkatëse të ekspertëve kontabël nëse ka të tilla, sikurse parashikohet në ligjin “Për tregtarët dhe shoqëritë tregtare”, çdo dokumentacion që shoqëron bashkimin/ndarjen. Drejtoria rajonale tatimore harton një pasqyrë përmbledhëse të detyrimeve tatimore debitore dhe kreditore të shoqërive të përfshira në këtë proces, të cilën e depoziton në dosjen e tatimpaguesit. Nëse pas përfundimit të verifikimeve përkatëse nga Drejtoria Rajonale Tatimore, shoqëria që do të përthithet/ndahet është kreditore në organin tatimor për ndonjë lloj tatimi, atëherë teprica kreditore:

a. Do të përdoret për kompensim të detyrimeve tatimore të tjera të tatimpaguesit, nëse ka të tilla;

b. do t’i kthehet/rimbursohet tatimpaguesit nëse plotësohen kushtet sipas procedurave të përcaktuara në nenin 75 dhe 75/1 të ligjit “Për procedurat tatimore në RSH”, të ndryshuar ose nenin 50 të ligjit “Për TVSH-në”, të ndryshuar;

c. do ta kalojë nëpërmjet transferimit te shoqëria përthithëse (në rastin e bashkimit) apo shoqëria/shoqëritë e reja që krijohen (në rastin e ndarjes).

Në rastin kur tatimpaguesit e përfshirë në proces bashkimi/ndarjeje të shoqërive, administrohen nga dy drejtori të ndryshme rajonale tatimore, drejtoria rajonale, e cila çregjistron pa likuidim tatimpaguesin, njofton dhe shkëmben informacion për tepricat kreditore përkatëse të tatimpaguesit që do të çregjistrohet, pasi kanë ndjekur radhën e veprimeve të përcaktuara më sipër.

Për kalimin e tepricës kreditore të çdo lloj tatimi në rastet sa më sipër, organi tatimor realizon transferimin e tepricës nëpërmjet procedurës informatike të transferimit të kredisë nga një person i tatueshëm në një tjetër person të tatueshëm, sipas formularit përkatës. Për realizimin e transferimit të kredisë, inspektori përkatës i drejtorisë së vlerësimit në drejtorinë rajonale i bashkëngjit formularit të transferimit të kredisë një procesverbal ose akt rakordimi, si dhe të gjithë dokumentacionin shoqërues për të vërtetuar arsyet e këtij transferimi të kredisë. Teprica kreditore që i rezulton tatimpaguesit për një tatim të caktuar në organin tatimor mbartet në periudhat në vijim dhe shoqëron situatën e personit derisa të ekzistojë kjo tepricë.

Detyrimi tatimor që një shoqëri ka ndaj organit tatimor i përket një periudhe të caktuar tatimore, një vlerësimi të caktuar tatimor, nuk mund të mbartet në vijueshmëri në periudhat pasuese, dhe tatimpaguesi është përgjegjës për të deri sa ta shlyejë. Nëse ndonjë nga shoqëritë që do të përfshihen në procesin e bashkimit/ndarjes pa likuidim, është debitore në organin tatimor, atëherë për detyrimin që ka shoqëria apo shoqëritë që do të bashkohen/përthithen, apo shoqëria ekzistuese që do të ndahet, ndaj organit tatimor, bazuar në dispozitat e nenit 224 të ligjit “Për tregtarët dhe shoqëritë tregtare”, si shoqëria përthithëse, administratorët e saj etj., në rastin e bashkimit të shoqërive, ashtu edhe shoqëritë pritëse, administratorët e tyre etj., në rastin e ndarjes së shoqërive, përgjigjen për detyrimet e shoqërive debitore. Shoqëritë e bashkuara ose të ndara, nëse kanë detyrime tatimore të palikuiduara, duhet të paguajnë këto detyrime pranë administratës tatimore dhe për këtë janë, gjithashtu, përgjegjëse shoqëritë përthithëse ose pritëse dhe administratorët/ortakët e tyre, ose shoqëritë e reja të krijuara si pasojë e bashkimit/ndarjes. Nëse këto detyrime nuk paguhen, procedurat e mbledhjes do të ndiqen ndaj shoqërive përthithëse/pritëse ose shoqërive të reja të krijuara, si përgjegjëse për këto detyrime në bazë të ligjit “Për tregtarët dhe shoqëritë tregtare”. Në të kundërt, ashtu sikurse parashikon ligji specifik, brenda 6 muajve nga publikimi i projekt-marrëveshjes së bashkimit, organi tatimor në rolin e kreditorit paraqet me shkrim titullin dhe vlerën e pretendimit të tyre dhe shoqëria duhet t’i japë garanci të mjaftueshme për kreditë e tij. Nëse detyrimet nuk paguhen ose nuk jepet garanci e mjaftueshme nga përfaqësuesit ligjorë të shoqërive, organi tatimor mund t’i kërkojë gjykatës të urdhërojë lëshimin e garancive të mjaftueshme apo anulimin e vendimit të bashkimit. Përfaqësuesit ligjorë të shoqërive që bashkohen, përgjigjen në mënyrë solidare për të gjitha dëmet e shkaktuara ndaj organit tatimor, si pasojë e pasaktësisë së deklaratës së mësipërme. Në rastin kur ndonjëra nga shoqëritë që do të çregjistrohet pa likuidim si pasojë e procesit të bashkimit/ndarjes së shoqërive është debitore, administrata tatimore mbledh detyrimin tatimor sipas afateve dhe procedurave të përcaktuara në ligjin “Për procedurat tatimore”. Procedurat sa më sipër, sikurse parashikohet në ligjin “Për tregtarët dhe shoqëritë tregtare”, e shtrijnë efektin e tyre ligjor përveçse ndaj shoqërive të përthithura apo ekzistuese (para ndarjes), përkatësisht edhe ndaj shoqërisë përthithëse/pritëse ose shoqërive të reja.

45.2.8 Për të gjithë periudhën pas datës së ç’regjistrimit në QKR, tatimpaguesi nuk mund të ketë asnjë detyrim për deklarim, dhe për të nuk duhet të gjenerohet asnjë deklaratë tatimore.

**45.3 Çregjistrimi i tatimpaguesve persona fizikë të regjistruar në Qendrën Kombëtare të Regjistrimit.**

45.3.1 Tatimpaguesi person fizik, i regjistruar në Qendrën Kombëtare të Regjistrimit,

që dëshiron të çregjistrohet, për çfarëdo arsye qoftë, është i detyruar të paguajë më parë të gjithë detyrimet e tij tatimore të papaguara. Kërkesa për çregjistrim paraqitet nëQendrën Kombëtare të Regjistrimit, sipas procedurave ligjore përkatëse. Qendra Kombëtare e Regjistrimit nga ana e saj, njofton Drejtorinë Rajonale tëTatimeve të juridiksionit përkatës, për regjistrimin e hapjes së procedurës së çregjistrimit së personit fizik.

45.3.2 Drejtoria Rajonale e Tatimeve të juridiksionit përkatës, brenda 30 ditëve nga marrja e njoftimit për fillimin e procedurave të çregjistrimit, kryen të gjithë verifikimet e duhura lidhur me situatën tatimore të tatimpaguesit person fizik që kërkon të çregjistrohet. Verifikimi përfshin të gjitha detyrimet tatimore, detyrimet për kontributet e sigurimeve shoqërore e shëndetësore, si dhe gjobat dhe kamatëvonesat eventuale të lidhura me këto detyrime. Drejtoria Rajonale e Tatimeve, përveç verifikimit të situatës tatimore të tatimpaguesit person fizik, kur e gjykon të nevojshme, mund të ushtrojë edhe një kontroll tatimor në mjediset e personit fizik ku ai ushtron veprimtarinë e tij ekonomike.

45.3.3 Nëse, nga verifikimet apo nga kontrolli në vend, rezulton se tatimpaguesi person fizik ka detyrime të papaguara, gjoba dhe kamatëvonesa, apo deklarata tatimore të paparaqitura, Drejtoria Rajonale e Tatimeve duhet të paraqesë në Qendrën Kombëtare të Regjistrimit kundërshtimin e saj me shkrim për çregjistrimin e këtij personi fizik. Në kundërshtimin e çregjistrimit të paraqitur në Qendrën Kombëtare të Regjistrimitnga Drejtoria Rajonale e Tatimeve të juridiksionit, tregohet shuma e detyrimeve tatimore të papaguara. Nëse, në kundërshtimin me shkrim të paraqitur nga Drejtoria Rajonale e Tatimeve, nuk është prezantuar shuma e detyrimeve tatimore të papaguara tëpersonit fizik, Qendra Kombëtare e Regjistrimit mund të kryejë çregjistrimin e saj.

45.3.4 Drejtoria Rajonale e Tatimeve është e detyruar të tërheqë menjëherë kundërshtimin e saj, sapo tatimpaguesi person fizik të ketë paguar detyrimet tatimore të papaguara, gjobat dhe kamatëvonesat. Qendra Kombëtare e Regjistrimit, menjëherënga data e tërheqjes së kundërshtimit nga Drejtoria Rajonale e Tatimeve, bën çregjistrimin e tatimpaguesit person fizik. Qendra Kombëtare e Regjistrimit vijon me procedurën e çregjistrimit të personit fizik edhe kur Drejtoria Rajonale e Tatimeve nuk tërheq kundërshtimin, megjithëse personi fizik ka paguar të gjitha detyrimet tatimore tëpapaguara, gjobat dhe kamatëvonesat dhe për këtë, ai ka paraqitur në Qendrën Kombëtare të Regjistrimit dokumentin i cili vërteton pagesën e detyrimeve të papaguara.

45.3.5 Nëse, pas verifikimit të situatës së tatimpaguesit person fizik, rezulton se ai nuk ka detyrime tatimore të papaguara, Drejtoria Rajonale e Tatimeve nuk ndërmerr asnjë veprim konkret. Kjo do të thotë se Drejtoria Rajonale e Tatimeve është dakord me vazhdimin e procedurave të çregjistrimit nga ana e Qendrës Kombëtare të Regjistrimit. Të njëjtin efekt me këtë ka edhe rasti kur, për arsye të ndryshme, Drejtoria Rajonale e Tatimeve nuk arrin të paraqesë nëQendrën Kombëtare të Regjistrimit kundërshtimin e saj për çregjistrim brenda 30 ditëve nga data e njoftimit për fillimin e procedurës për çregjistrim të marrë nga Qendra Kombëtare e Regjistrimit, edhe pse personi fizik mund të ketë detyrime tatimore, gjoba dhe kamatëvonesa të papaguara. Në këtë rast, përgjegjësia është e Drejtorisë Rajonale të Tatimeve, drejtori i së cilës nxjerr përgjegjësinë personale të punonjësve të tatimeve dhe propozon masat përkatëse ligjore disiplinore apo penale ndaj tyre.

45.3.6 Për çdo çregjistrim të tatimpaguesve persona fizikë, Qendra Kombëtare e Regjistrimit njofton Drejtorinë Rajonale tëTatimeve. Drejtoria Rajonale e Tatimeve e juridiksionit përkatës është e detyruar që, brenda ditës së nesërme të punës pas marrjes së njoftimit nga Qendra Kombëtare e Regjistrimit për çregjistrimin e tatimpaguesit person fizik, të bëjë çregjistrimin e tij edhe nga regjistri i tatimpaguesve të administratës tatimore.

45.3.7 Për të gjithë periudhën pas datës së aplikimit për çregjistrim në QKR,tatimpaguesi nuk mund të ketë asnjë detyrim për deklarim, dhe për të nuk duhet të gjenerohet asnjë deklaratë tatimore.

45.4 **Çregjistrimi i personave juridikë që kryejnë veprimtari jofitimprurëse**

45.4.1. Organizatat jofitimprurëse, fondacionet, njësitë e zbatimit të projekteve, entet publike kombëtare e vendore, organizatat politike dhe organet e tjera të ngjashme me to, që kryejnë veprimtari të ndryshme, çregjistrohen sipas dispozitave të Ligjit. Organizata jofitimprurëse që dëshiron të çregjistrohet, për çfarëdo arsye qofte, paraprakisht është e detyruar që të paguajë të gjithë detyrimet tatimore të papaguara dhe të paraqesë bilancin e mbylljes së veprimtarisë ekonomike nëDrejtorinë Rajonale tëTatimeve ku është regjistruar. Kërkesa për çregjistrim paraqitet në gjykatën përkatëse, sipas procedurave ligjore përkatëse. Gjykata nga ana e saj, njofton Drejtorinë Rajonale tëTatimeve të juridiksionit përkatës, për regjistrimin e hapjes së procedurës se çregjistrimit.

45.4.2. Drejtoria Rajonale e Tatimeve të juridiksionit përkatës, brenda 30 ditëve nga marrja e njoftimit për fillimin e procedurave të çregjistrimit, kryen të gjithë verifikimet e duhura lidhur me situatën tatimore të organizatës jofitimprurëse që kërkon të çregjistrohet. Verifikimi përfshin të gjitha detyrimet tatimore të organizatës jofitimprurëse, detyrimet për kontributet e sigurimeve shoqërore e shëndetësore, gjobat dhe kamatëvonesat eventuale të lidhura me këto detyrime. Drejtoria Rajonale e Tatimeve, përveç verifikimit të situatës tatimore të personit të tatueshëm, kur e gjykon të nevojshme, mund të ushtrojë, mbi bazë risku edhe një kontroll tatimor në mjediset ku organizata jofitimprurëse ushtron veprimtarinë e saj.

45.4.3 Nëse, nga këto verifikime apo nga kontrolli në vend, rezulton se organizata jo- fitimprurëse ka detyrime të papaguara, gjoba dhe kamatëvonesa, apo deklarata tatimore të paparaqitura, për të cilat ka detyrimin ligjor të paraqitjes, Drejtoria Rajonale e Tatimeve duhet të paraqesë në gjykatë kundërshtimin me shkrim të saj për çregjistrimin e kësaj organizate jofitimprurëse. Në kundërshtimin e çregjistrimit të organizatës jofitimprurëse, të paraqitur në gjykatë nga Drejtoria Rajonale e Tatimeve të juridiksionit, tregohet shuma e detyrimeve tatimore të papaguara. Nëse, në kundërshtimin me shkrim të paraqitur nga Drejtoria Rajonale e Tatimeve, nuk është prezantuar shuma e detyrimeve tatimore të papaguara të organizatës jofitimprurëse, gjykata e juridiksionit mund të kryej çregjistrimin e saj.

45.4.4 Drejtoria Rajonale e Tatimeve është detyruar të tërheqë menjëherë kundërshtimin e saj, sapo organizata jofitimprurëse të ketë paguar detyrimet tatimore të papaguara, gjobat dhe kamatëvonesat. Pas tërheqjes së kundërshtimit nga DrejtoriaRajonale e Tatimeve, gjykata, menjëherë nga data e tërheqjes së kundërshtimit, bën çregjistrimin e organizatës jofitimprurëse. Të njëjtën gjë bën gjykata edhe kur Drejtoria Rajonale e Tatimeve nuk tërheq kundërshtimin, megjithëse organizata jofitimprurëse ka paguar të gjitha detyrimet tatimore të papaguara, gjobat dhe kamatëvonesat dhe, për këtë, ajo ka paraqitur në gjykatë dokumentin, i cili vërteton pagesën e detyrimeve të papaguara.

45.4.5 Nëse, pas verifikimit të situatës së organizatës jofitimprurëse, rezulton se ajo nuk ka detyrime tatimore të papaguara, Drejtoria Rajonale e Tatimeve nuk ndërmerr asnjë veprim konkret. Kjo do të thotë se Drejtoria Rajonale e Tatimeve është dakord me vazhdimin e procedurave të çregjistrimit nga ana e gjykatës. Të njëjtin efekt me këtë ka edhe rasti kur, për arsye të ndryshme, Drejtoria Rajonale e Tatimeve nuk arrin të paraqesë në gjykatën përkatëse kundërshtimin e saj për çregjistrim brenda 30 ditëve nga data e njoftimit për fillimin e procedurës për çregjistrim të marrë nga kjo gjykatë, edhe pse organizata jofitimprurëse mund të ketë detyrime tatimore, gjoba dhe kamatëvonesa të papaguara. Në këtë rast, përgjegjësia është e Drejtorisë Rajonale tëTatimeve, drejtori i së cilës nxjerr përgjegjësinë personale të punonjësve të tatimeve dhe propozon masat ligjore përkatëse disiplinore apo penale ndaj tyre.

45.4.6 Për çdo çregjistrim të organizatave jofitimprurëse, gjykata njofton Drejtorinë Rajonale tëTatimeve. Drejtoria Rajonale e Tatimeve e juridiksionit përkatës është e detyruar që, brenda ditës së nesërme të punës pas marrjes së njoftimit nga gjykata për çregjistrimin e organizatës jofitimprurëse, të bëjë çregjistrimin e saj edhe nga regjistri i tatimpaguesve të administratës tatimore.

45.4.7 Për të gjithë periudhën pas datës së aplikimit për çregjistrim, tatimpaguesit organizata jofitimprurëse, nuk mund të kenë asnjë detyrim për deklarim, dhe për ato nuk duhet të gjenerohet asnjë deklaratë tatimore.

**45.5 Çregjistrimi i personave të regjistruar në administratën tatimore, regjistrimi i të cilëve nuk është parashikuar në ligjin "Për QKR-në"**

45.5.1 Të gjithë personat e tjerë (entet publike qendrore ose lokale, personat e vetëpunësuar në veprimtari tregtare apo shërbimi ambulant, kryefamiljarët që punësojnë individë si punëtorë shtëpie, përfaqësuesit tatimorë, etj) të regjistruar në administratën tatimore,por që nuk kanë detyrimin për regjistrim në Qendrën Kombëtare të Regjistrimit ose në gjykatë, kur kërkojnë të çregjistrohen, për çfarëdo arsye qoftë, janë të detyruar të paguajnë më parë të gjithë detyrimet e tyre tatimore të papaguara. Kërkesa për çregjistrim paraqitet në Drejtorinë Rajonale Tatimore ku personi është regjistruar. Çregjistrimi i fermerit bëhet sipas procedurës së përcaktuar në Udhëzimin nr. 19, datë 03.11.2014 “Për zbatimine regjimit të veçantë të skemës së kompensimit të prodhuesve bujqësorë për qëllime të Tatimit mbi Vlerën e Shtuar”.

45.5.2 Drejtoria Rajonale e Tatimeve të juridiksionit përkatës, brenda 30 ditëve nga marrja e kërkesës për çregjistrim të tatimpaguesit, kryen të gjithë verifikimet e duhura lidhur me situatën tatimore të tij. Verifikimi përfshin të gjitha detyrimet tatimore, detyrimet për kontributet e sigurimeve shoqërore e shëndetësore si dhe gjobat dhe kamatëvonesat eventuale të lidhura me këto detyrime. Drejtoria Rajonale e Tatimeve, përveç verifikimit të situatës tatimore të tatimpaguesit, kur e gjykon të nevojshme, mund të ushtrojë edhe një kontroll tatimor, në bazë të analizës së riskut, në mjediset ku tatimpaguesi ushtron veprimtarinë e tij.

45.5.3 Tatimpaguesit persona të tjerë të regjistruar në administratën tatimore, të cilët kanë paguar të gjithë detyrimet e tyre tatimore, çregjistrohen brenda 30 ditëve nga data e aplikimit të tyre për çregjistrim. Kurse tatimpaguesi të cilët nuk i kanë paguar detyrimet e tyre tatimore, çregjistrohen menjëherë pas pagimit të këtyre detyrimeve.

45.5.4 Për të gjithë periudhën pas datës së aplikimit për çregjistrim, tatimpaguesit persona të tjerë të regjistruar në administratën tatimore nuk mund të kenë asnjë detyrim për deklarim, dhe për ato nuk duhet të gjenerohet asnjë deklaratë tatimore.

**45.6 Efektet e çregjistrimit**

45.6.1. Pas çregjistrimit, tatimpaguesi që çregjistrohet dorëzon Certifikatën e Regjistrimit, përkatësisht në Qendrën Kombëtare të Regjistrimit dhe në Drejtorinë Rajonale të Tatimeve të juridiksionit.

45.6.2 Për periudhën para çregjistrimit, detyrimet e mundshme tatimore të papaguara, përfshirë këtu edhe çdo gjobë apo kamatëvonesë mbeten në fuqi dhe, për mbledhjen e tyre, vazhdohet të ndërmerren të gjitha masat e mbledhjes me forcë të përcaktuara në ligj dhe në këtëUdhëzim” .

1. **Pika 60.1.1 e Udhëzimit ndryshon si më poshtë:**

“ 60.1.1 Tatimpaguesi vë në dispozicion të administratës tatimore librat, regjistrimet, informacionin dhe dokumentet e nevojshme për të kryer llogaritjen e saktë të detyrimeve të tij tatimore. Tatimpaguesi ka detyrimin të deklarojë në administratën tatimore ku është i regjistruar, emrin dhe Numrin Unik të Identifikimit të Subjektit (NUIS/NIPT) të personit fizik a juridik, nëse ai ka, dhe që mban llogaritë e tij, dhe/ose bën plotësimin e deklaratave tatimore dhe/ose bën deklarimet elektronike. Në rastet kur një gjë e tillë bëhet nga një individ (jo i punësuar), tatimpaguesi ka detyrimin të deklarojë të dhënat identifikuese të individit (emër, mbiemër dhe numrin e letërnjoftimit elektronik). Në rast se, tatimpaguesi i mban vetë apo nëpërmjet një të punësuari të tij llogaritë e tij, dhe bën po vetë deklarimet elektronike të detyrimeve tatimore, ai është i detyruar të deklarojë këtë fakt në administratën tatimore.”

1. **Pika 65.7 e Udhëzimit ndryshon si më poshtë:**

“ 65.7.1 Në zbatim të pikës 7 të nenit 65 të ligjit, në rastin e personave fizikë, detyrimi për të dorëzuar deklaratat tatimore ndërpritet në çastin e aplikimit të tyre për çregjistrim në Qendrën Kombëtare të Regjistrimit. Bazuar në protokollin e komunikimit elektronik të të dhënave, lidhur midis Drejtorisë së Përgjithshme të Tatimeve dhe Qendrës Kombëtare të Regjistrimit, informacioni për aplikimin për çregjistrim të tatimpaguesit person fizik merret “on line” nga sistemi informatik i administratës tatimore. Mbi bazën e këtij informacioni, sistemi informatik i tatimeve, duke filluar nga muaji që pason muajin e aplikimit të personit fizik për çregjistrim, nuk gjeneron më deklaratat tatimore të tij për të gjithë llojet e tatimeve.

65.7.2 Në rastin e tatimpaguesve personajuridikë, detyrimi për të dorëzuar deklaratat tatimore ndërpritet në çastin e çregjistrimit të tyre në Qendrën Kombëtare të Regjistrimit ose në gjykatë. Bazuar në protokollin e komunikimit elektronik të të dhënave, lidhur midis Drejtorisë së Përgjithshme të Tatimeve dhe Qendrës Kombëtare të Regjistrimit, informacioni për çregjistrimin e tatimpaguesit person juridik që ushtron veprimtari ekonomike merret “on line” nga sistemi informatik i administratës tatimore. Mbi bazën e këtij informacioni, sistemi informatik i tatimeve, duke filluar nga muaji që pason muajin e çregjistrimit të personit jurik që ushtron veprimtari ekonomike, nuk gjeneron më deklaratat tatimore të tij për të gjithë llojet e tatimeve. Kurse për tatimpaguesit persona juridikë që çregjistrohen me vendim gjykate, çregjistrimi për qëllime tatimore bëhet efektiv nga data e paraqitjes së vendimit të gjykatës në administratën tatimore dhe duke filluar nga muaji që pason muajin e çregjistrimit të personit jurik, sistemi nuk gjeneron më deklaratat tatimore të tij për të gjithë llojet e tatimeve për të cilat personi juridik ka pergjegjësi tatimore.”

**16. Pas pikës 65.7, shtohet pika 65.8 me këtë përmbajtje:**

“ 65.8.Tatimpaguesit, të cilët nuk kanë paraqitur deklaratën apo deklaratat e tyre tatimore për një periudhë të caktuar tatimore, pas datës 1 dhjetor 2014 këto deklarata të munguara do ti dorëzojnë sipas formatit të deklaratës së re në fuqi pas kësaj date. Përjashtim nga ky rast bëhet vetëm për deklarimin e kontributeve të sigurimeve shoqërore dhe shëndetësore, si dhe deklaratës së tatimit mbi të ardhurat personale nga pagat.Deklaratat e munguara të kontributeve të sigurimeve shoqërore dhe shëndetësore, si dhe të tatimit mbi të ardhurat personale nga pagat do të dorëzohen sipas formatit të deklaratës në fuqi në atë kohë.”

1. **Pika 66 “Zgjatja e afatit të deklarimit” e Udhëzimit shfuqizohet.**
2. **Pika 67.2 e Udhëzimit ndryshon si më poshtë:**

“ 67.2 Tatimpaguesi ka të drejtë për të korrigjuar deklaratat e tij tatimore vetëm brenda një periudhe 12-mujore, me kushtin që, një deklaratë e caktuar për periudhat tatimore mujore, tre-mujore apo vjetore mund të korrigjohet vetëm një herë. Tatimpaguesi e humbet të drejtën e tij për të korrigjuar deklaratat e tij, sipas parashikimit të kësaj pike, nëse deklarata, që ai kërkon të korrigjojë, është kontrolluar nga administrata tatimore.”

1. **Pika 69.1 e Udhëzimit ndryshon si më poshtë:**

“69.1 Njoftimi i vlerësimit tatimor, i bërë nga administrata tatimore për personin e tatueshëm, duhet ti dërgohet atij në adresën e deklaruar nga vetë ai. Njoftimi i vlerësimit i dërgohet tatimpaguesit në rrugë elektronike, në rastin kur tatimpaguesi është regjistruar si përdorues i sistemit elektronik tatimor të shërbimit, ose nëpërmjet shërbimit postar rekomande. Njoftimi i vlerësimit i dërgohet tatimpaguesit brenda 10 ditëve kalendarike nga data e lëshimit të tij. Data e lëshimit të njoftimit të vlerësimit tatimor, konsiderohet data e plotësimit të tij, e cila shënohet në rubrikën përkatëse të formularit të njoftimit të vlerësimit.”

1. **Pas pikës 69.1 të Udhëzimit shtohet pika 69.1/1 me përmbajtje si më poshtë:**

“69.1/1 Data e marrjes dijeni nga tatimpaguesi, për njoftimin e vlerësimit të nisur nga administrata tatimore, konsiderohet dita e dhjetë, në ditë kalendarike, pas datës së dërgimit të këtij akti nga ana e administratës tatimore. Data e dërgimit është data e pranimit të njoftim vlerësimit në shërbimin postar. Kështu, në qoftë se njoftimi i vlerësimit, është pranuar në shërbimin postar me datë 1 të muajit, ai konsiderohet se është marrë, dhe i është bërë i ditur tatimpaguesit me datë 11 të muajit. Komunikimi i njoftimit të vlerësimit,nga ana e administratës tatimore, bëhet në rrugë elektronike, me pëlqimin e tatimpaguesit, nëpërmjet dërgimit të tij në llogarinë e tatimpaguesit, llogari kjo që është hapur në sistemin elektronik tatimor të shërbimit, ose nëpërmjet dërgimit në adresën e postës elektronike (e-mail) të tatimpaguesit, kur një adresë e tillë i është njoftuar nga vetë tatimpaguesi administratës tatimore. Do të konsiderohet se tatimpaguesi ka marrë dijeni për njoftim-vlerësimin, në rastin e dërgimit të tij në rrugë elektronike, momenti i dërgimit, përfshirë këtu edhe konfirmimin automatik të marrjes nga sistemi kompjuterik, por në çdo rast si afat i vlefshëm, që konsideron si të marrë njoftim vlerësimin, do të jetë dita e 10 (dhjetë) nga data e nisjes së dokumentit në rrugë elektronike. Në rast se njoftimi i vlerësimit i është dërguar nga ana e administratës tatimore në orën 12:00 të datës 1 të muajit, do të konsiderohet se është marrë nga tatimpaguesi në orën 12:00 të datës 11 të po atij muaji. Si kohë e vlefshme, do të merret data dhe ora e sistemit elektronik, sipas standardit të matjes së orës zyrtare në Republikën e Shqipërisë.”

1. **Pas pikës 71.2 të Udhëzimit shtohet pika 71.3 me përmbajtje si më poshtë:**

“71.3 Në çdo rast kur një tatimpagues nuk ka dorëzuar deklaratat e tij tatimore për një periudhë tatimore, ai njoftohet nga ana e administratës tatimore me anë të “Letër Kujtesë”, për mos përmbushjen e këtij detyrimi. Administrata tatimore i dërgon tatimpaguesit “Letër Kujtesën” brenda 5 ditëve kalendarike nga përfundimi i afatit ligjor të deklarimit, duke i kujtuar tatimpaguesit të dorëzojë brenda 10 ditëve të ardhshme kalendarike, deklaratën e padorëzuar, që i përket një periudhe tatimore. Mënyra e komunikimit të “Letër Kujtesë” për tatimpaguesin, bëhet sipas mënyrës së përcaktuar në nenin 23 të Ligjit. Forma dhe përmbajtja e “Letër Kujtesës” janë sipas modelit të paraqitur në Shtojcën 1 bashkëlidhur këtij Udhëzimi.

71.3.1 Në rast se mbas kalimit të afatit 10 ditor, nga data e nisjes së “Letër Kujtesës”, tatimpaguesi nuk ka plotësuar detyrimin e tij, për të dërguar apo dorëzuar në administratën tatimore deklaratën e padërguar për një periudhë të caktuar tatimore, administrata tatimore ka detyrimin të bëjë një vlerësim të detyrimeve tatimore të tatimpaguesit, sipas njërës prej metodave të parashikuara nga neni 72 i Ligjit. Vlerësimi i kryer i njoftohet tatimpaguesit, sipas modelit të njoftim-vlerësimit automatik i dhënë në Shtojcën 2 të këtij Udhëzimi. Tatimpaguesi nuk ka të drejtë që ta kundërshtojë këtë njoftim-vlerësimi në Drejtorinë e Apelimit Tatimor, në rrugën e ankimit të akteve administrative tatimore. Tatimpaguesi ka të drejtë, që me marrjen e njoftim-vlerësimit të bërë nga ana e administratës tatimore, sipas parashikimit të kësaj pike, të paraqesë deklaratën e tij tatimore. Vetëm në rastin e paraqitjes së deklaratës tatimore të padorëzuar më parë, anulohet vlerësimi i detyrimit tatimor të bërë nga zyra prej administratës tatimore. Administrata tatimore fillon procedurat e mbledhjes me forcë të detyrimeve tatimore, sipas njoftim-vlerësimit të bërë nga zyra në mënyrë automatike nga sistemi informatik, nëse nga ana e tatimpaguesit, brenda 30 ditëve nga data e marrjes së njoftim-vlerësimit tatimor, nuk është dorëzuar deklarata tatimore ose nuk është paguar shuma e mësipërme e detyrimit.”

1. **Pika 74.3 e Udhëzimit ndryshon si më poshtë:**

“74.3 Detyrimet tatimore paguhen në bankat dhe në institucionet e tjera që kanë lidhur marrëveshje me Drejtorinë e Përgjithshme të Tatimeve, për të pranuar këto pagesa. Në këto marrëveshje përcaktohet lloji i detyrimit që do të arkëtohet për llogari të administratës tatimore, vendi i arkëtimit të këtyre detyrimeve, kushtet që duhet të plotësohen dhe mënyra e dhënies së informacioneve për pagesat e arkëtuara nga bankat. Pagimi i detyrimeve tatimore nga ana e tatimpaguesve në bankë bëhet vetëm nëpërmjet urdhër-pagesës përkatëse të gjeneruar nga sistemi informatik i tatimeve. Bankat nuk mund të pranojnë asnjë pagesë të detyrimeve tatimore, nëse tatimpaguesi nuk dorëzon urdhër-pagesën përkatëse të plotësuar në mënyrë të rregullt. Urdhër- pagesa ka formën dhe përmbajtjen sipas formularit bashkëngjitur këtij Udhëzimi. Kur është e mundur për personin e tatueshëm, pagimi i detyrimeve tatimore nga ana e tij mund të bëhet edhe në mënyrë elektronike, nëpërmjet bankave ose institucioneve të tjera, sipas kushteve të përcaktuara në marrëveshjet që këto të fundit kanë lidhur me Drejtorinë e Përgjithshme të Tatimeve për pranimin e pagesave elektronike.”

1. **Pika 79 e Udhëzimit ndryshon si më poshtë:**

“Në rastet kur një tatimpagues, për arsye të ndryshme, nuk arrin të paguaj të gjithë shumën e detyrimeve të deklaruara prej vetë atij apo të vlerësuara nga administrata tatimore, shumat e paguara, mbulojnë detyrimet e papaguara sipas radhës së mëposhtëme:

1. Kontributet e detyrueshme të sigurimeve shëndetësore,
2. kontributet e detyrueshme të sigurimeve shoqërore të punëmarrësit,
3. kontributet e detyrueshme suplementare të sigurimeve shoqërore,

ç) kontributet e detyrueshme të sigurimeve shoqërore të punëdhënësit,

1. tatimet,

dh) kamatëvonesat,

1. gjobat,

ë) kostot administrative.

Në rastet kur një tatimpagues, për çfarëdo arsye, rezulton me një mbipagesë të një detyrimi tatimor apo të kontributeve të sigurimeve shoqërore e shëndetësore, shuma e mbipagesës kalon për pagesën e detyrimeve të papaguara sipas radhës së mësipërme të pagesave.

Radha e mësipërme e pagesave zbatohet edhe në çdo rast pagese të paidentifikuar të kryer nga tatimpaguesi.”

1. **Pika 96.1 e Udhëzimit ndryshon si më poshtë :**

“Me kalimin e afatit 15 ditor nga dita e marrjes së njoftimit të sekuestrimit nga ana e tatimpaguesit, i cili ende nuk ka shlyer detyrimin tatimor, sendet e paluajtshme ose të luajtshme të sekuestruara nga administrata tatimore, prej tatimpaguesit, konfiskohen dhe i nënshtrohen procesit të shitjes së tyre, me qëllim arkëtimin e detyrimit tatimor. Në këtë rast administrata tatimore vepron në përputhje me të gjitha rregullat e parashikuara në ligjin “Për ankandin publik”. Në zbatim të procedurave të shitjes, Drejtoria e Përgjithshme e Tatimeve, si Autoritet Tatimor Qendror është autoriteti shitës, i cili është përgjegjës për realizimin e ankandit publik në përputhje me ligjin ‘Për ankandin publik’.”

1. **Pika 114.2 e Udhëzimit ndryshon si më poshtë:**

“Në zbatim të nenit 114 të Ligjit, për efekt të llogaritjes së penaliteteve përkatëse, konsiderohen detyrime tatimore apo kontribute të sigurimeve të papaguara në afat, diferenca ndërmjet detyrimit tatimor apo detyrimit për kontributet e sigurimeve që duhet paguar dhe shumës së paguar të tyre. Në rastet, kur situata tatimore e tatimpaguesit është e tillë që, detyrimi që duhet paguar rezulton një shumë negative (kredi tatimore), shumë e papaguar e detyrimit tatimor konsiderohet edhe ulja e tepricës kreditore të tatimpaguesit, në rastin e një rivlerësimi tatimor. Si e tillë, edhe kjo shumë e papaguar e detyrimit penalizohet në përputhje me përcaktimet e nenit 114 të Ligjit.”

1. **Paragrafi i dytë i pikës 127.3 të Udhëzimit ndryshon si më poshtë :**

“Në të tilla raste, me urdhër të Drejtorit të Drejtorisë Rajonale, apo me urdhër të Drejtorit të Hetimit Tatimor, pas miratimit të Drejtorit të Përgjithshëm të Tatimeve, punonjësi tatimor i ngarkuar për zbatimin e urdhrit bën sekuestrimin e dokumentacionit dhe pajisjeve të cituara në paragrafin më sipër. Dokumentacioni dhe/ ose pajisjet e sekuestruara me fletëhyrje depozitohen në laboratorin e drejtorisë rajonale, ku i nënshtrohen verifikimit të përmbajtjes. Informacioni i dokumenteve dhe/ ose pajisjeve të sekuestruara sipas paragrafit të parë të kësaj pike, trajtohet sipas pikës 25 të Udhëzimit nr.24, datë 2.9.2008, “Për procedurat tatimore në Republikën e Shqipërisë”,të ndryshuar.”

1. Për periudhën tatimore dhjetor 2014, përdoret letër kujtesa, njoftimet vlerësimi automatik nga zyra dhe urdhër pagesa sipas formatit bashkëlidhur këtij udhëzimi.

Ky Udhëzim hyn në fuqi me botimin e tij në Fletoren Zyrtare.

**MINISTRI**

**SHKËLQIM CANI**

**SHTOJCA 1**

**Model Letër Kujtesë**

**REPUBLIKA E SHQIPËRISË**

**DREJTORIA E PËRGJITHSHME E TATIMEVE**

**DREJTORIA RAJONALE TATIMORE\_\_\_\_\_\_\_\_\_\_**

**Nr.\_\_\_\_\_\_\_Prot Datë\_\_\_\_\_\_\_**

**Drejtuar: Emri i tatimpaguesit**

**Adresa\_\_\_\_\_\_\_**

**NUIS/NIPT**

**LETËR KUJTESË**

**I nderuar tatimpagues**

Me anë të kësaj letre kujtese, ju vëmë në dijeni, se sipas të dhënave të sistemit tatimor, nga ana juaj nuk është plotësuar detyrimi ligjor për dorëzimin e deklaratës tatimore të periudhës tatimore\_\_\_\_\_\_\_\_\_\_ përsa i përket \_\_\_\_\_\_\_\_\_\_\_\_\_\_\_\_\_\_\_\_. Afati për dorëzimin e kësaj deklarate ka qënë deri mëdatë\_\_/\_\_/\_\_\_\_.

Më anë të kësaj letre, ju kujtojmë, se ju duhet të plotësoni dhe dorëzoni deklaratën tuaj të padorëzuar, brenda 10 ditëve nga data e lëshimit të kësaj letre. Nëse ju nuk dorëzoni brenda këtij afati deklaratën tatimore, administrata tatimore do të bëjë vlerësimin e detyrimit tuaj tatimor, i cili do të kryhet në mënyrë automatike nga sistemi informatik, në një nga mënyrat e përcaktuara në nenin 72 të ligjit nr. 9920, datë 19.05.2008 “Për procedurat tatimore në Republikën e Shqipërisë”.

Ju lutem merrni në konsideratë këtë letër kujtesë për dorëzimin e deklaratës tatimore sipas afatit të mësipërm.

**D R E J T O R I**

**SHTOJCA 2**

**Model Njoftim Vlerësimi Automatik nga zyra**

**REPUBLIKA E SHQIPËRISË**

**DREJTORIA E PËRGJITHSHME E TATIMEVE**

**DREJTORIA RAJONALE TATIMORE\_\_\_\_\_\_\_\_\_\_**

**Nr.\_\_\_\_\_\_\_Prot Datë\_\_\_\_\_\_\_**

**NJOFTIM VLERËSIMI AUTOMATIK NGA ZYRA**

**Drejtuar: Emri i tatimpaguesit**

**Adresa\_\_\_\_\_\_\_**

**NUIS/NIPT**

**I nderuar tatimpagues**

Megjithëse jeni njoftuar nga administrata tatimore nëpërmjet “Letër Kujtesës” nr.\_\_\_\_\_\_, Prot., datë\_\_\_\_\_\_\_\_\_ për mosdorëzimin e deklaratës tatimore të \_\_\_\_\_\_\_\_\_\_\_\_\_\_, për periudhën \_\_\_\_\_\_\_\_\_\_\_\_\_\_, ju përsëri nuk keni përmbushur detyrimin tuaj për të dorëzuar këtë deklaratë tatimore. Bazuar në nenin 71/1 të ligjit nr. 9920, datë 19.05.2008 “Për procedurat tatimore në Republikën e Shqipërisë”, ju dërgojmë njoftimin e vlerësimit tatimor, ku detyrimet tuaja janë të llogaritura në mënyrë automatike nga sistemi informatik në përputhje me metodat e parashikuara nga neni 72 i ligjit të sipërcituar.

Sa më sipër ju njoftojmë se detyrimet tuaja tatimore për \_\_\_\_\_\_\_\_\_\_\_\_\_\_, për periudhën \_\_\_\_\_\_\_\_\_\_\_të mosdeklarimit janë:

|  |  |
| --- | --- |
| **Lloji i tatimit** | **Detyrimi** |
| Tatim mbi Vlerën e Shtuar (TVSH) |  |
| Tatim fitimi |  |
| Tatim mbi të ardhurat personale nga pagat (TAP) |  |
| Kontribute të sigurimeve shoqërore dhe shëndetësore |  |
| Tatim të thjeshtuar mbi fitimin |  |
| Tatim në burim i të ardhurave |  |
| Taksa kombëtare |  |
| Tarifa kombëtare |  |
| Taksë për rentën minerare |  |
| Tatim mbi lojërat e fatit |  |
| Të tjera |  |

Ju njoftojmë se, në bazë të paragrafit 4 të nenit 71/1 të ligjit të sipërcituar, ky Njoftim Vlerësimi Tatimor i bërë nga zyra është i paapelueshëm. Vetëm paraqitja e deklaratës tuaj tatimore të kësaj periudhe, me të dhënat reale, e anulon këtë njoftim vlerësimi.

Administrata tatimore, do të fillojë mbledhjen me forcë të detyrimeve tatimore, sipas Njoftim Vlerësimit të bërë nga zyra në mënyrë automatike sipas sistemit informatik, nëse nga ana juaj, brenda 30 ditëve nga data e lëshimit të Njoftim Vlerësimit tatimor nuk është dorëzuar deklarata tatimore ose nuk është paguar shuma e mësipërme e detyrimit.

**D R E J T O R I**

**SHTOJCA 3**

**Model i Urdhër Pagesës së Detyrimeve Tatimore**

**REPUBLIKA E SHQIPËRISË**


**DREJTORIA E PËRGJITHSHME E TATIMEVE**

**DREJTORIA RAJONALE TATIMORE\_\_\_\_\_\_\_\_\_\_**


**URDHER PAGESE**

|  |  |
| --- | --- |
| (A) Numri Serial: |  |
| (B) Periudha tatimore |  |
| (C) NIPT/NSSH |  |
| (D) Emri i Tatimpaguesit | |



**Arsyet për Urdhër Pagesë**

Pagesë kundrejt detyrimit tatimor.



**Detaje te urdher pagesës**


|  |  |  |  |  |  |  |
| --- | --- | --- | --- | --- | --- | --- |
| **Duke perfshire interesin dhe gjoben per pagese te vonuar deri më:** |  |  |  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |


|  |
| --- |
| **Nxjerrë më \_\_\_\_\_\_\_\_\_\_ \_\_\_\_\_ (Gjithesej per tu paguar)**  (Vlera e detyrimit është e vlefshme për datën e nxjerrjes së Urdhër Pagesës. Për pagesa më vonë kjo shumë mund të rritet me detyrime të tjera.) |




Vetem per perdorim zyrtar



Leke



Xhirim



Cek

**PAGESA**



**SHUMA E PAGUAR**

Data, Vula e Bankes dhe nenshkrimi i nepunesit te bankes